Bekas ahli tak mahu subahat dengan pemimpin menyamak dan sucikan DAP

Walaupun terdapat cubaan memujuk bekas ahli UMNO agar kembali ke pangkuan parti itu, tetapi tidak semua rela kembali kerana kini sudah lari daripada landas perjuangan.

Bekas Timbalan Ketua UMNO Bahagian Putrajaya, Datuk Tun Faisal Ismail Aziz berkata pemecatan dan ramai ahli dibuang sebelum ini kerana tidak sependapat dengan Datuk Seri Ahmad Zahid Hamidi yang merancang jajaran baharu bersama cikgunya dan DAP.

“Memang tak salah terima semula mereka yang dipecat, yang buat salah selama ni adalah mereka yang memecat dan menghukum gantung pemimpin-pemimpin UMNO yang berbeza pendapat dengan Presiden dan menentang Presiden di atas pengkhianatan yg dilakukannya sejak tahun 2020 apabila menyokong Anwar Ibrahim menjadi Perdana Menteri dan membentuk jajaran baharu dengan DAP dan PKR,” katanya dalam satu kenyataan.

Tun Faisal berkata walaupun ditawar jawatan untuk kembali ke pangkuan sekali pun, beliau tidak akan kembali untuk bersubahat dengan mereka yang menyamak dan menyucikan DAP dan menyokong bekas penjenayah.

“Secara peribadi, saya tidak berminat, walaupun jika ditawarkan jawatan yang sama dalam UMNO, jawatan dalam kerajaan dan wang ringgit, sebab saya tak mahu bersubahat dengan pengkhianatan Zahid terhadap pengundi-pengundi tradisi UMNO.

“Saya tidak sanggup bersubahat menyamak dan mensucikan DAP, bekas banduan penjenayah liwat dan golongan liberal sekular yang telah banyak mengakibatkan ketidakstabilan dalam negara dan gangguan kepada keharmonian masyarat berbilang kaum dan agama di negara ini,” ujarnya lagi.

Malah, Tun Faisal berkata UMNO kini sudah tidak dapat dipulihkan apabila ramai pengundi sudah menolak menolak mereka, khususnya pengundi tegar parti itu.

“Saya juga tak berminat sebab melihat selagi Zahid merupakan Presiden UMNO, UMNO ini beyond repair dan tetap ditolak rakyat, terutamanya pengundi tradisi UMNO dan BN (Barisan Nasional).

“Pada pandangan saya, mereka yang bermaruah juga akan menolak jika ditawarkan menjadi ahli semula kerana mereka tahu mereka tidak bersalah sebaliknya Zahid dan penyokong-penyokongnya yang bersalah sehingga UMNO gagal teruk semasa Pilihan Raya Umum Ke-15 (PRU-15),” katanya lagi.

Untuk rekod, Tun Faisal sebelum ini juga dipecat UMNO kerana melantang dan menentang kerjasama dengan DAP dan Anwar.

Terdahulu, buat julung kalinya UMNO menjemput Anwar bersama DAP dan pemimpin parti dalam kerajaan campuran ke Perhimpunan Agung (PAU) mereka.

Malah, UMNO juga memberi penghormatan kepada Anwar untuk duduk di atas pentas utama semasa PAU semalam.


Saifuddin tawar diri tanding Timbalan Presiden PKR

Setiausaha Agung PKR Datuk Seri Saifuddin Nasution Ismail hari ini menawarkan diri untuk bertanding jawatan Timbalan Presiden pada pemilihan parti itu yang dijadualkan Mei depan.

Ahli Parlimen Kulim-Bandar Baharu itu membuat pengumuman berkenaan ketika berucap pada mesyuarat agung cabang Wanita dan Angkatan Muda Keadilan Kelantan di Kota Bharu, hari ini.

Menurutnya sebelum membuat pengumuman itu beliau telah memaklumkan hasratnya kepada Presiden PKR Datuk Seri Anwar Ibrahim, dan kepemimpinan tertinggi parti yang lain.

“Kalau harapan telah saya ungkapkan saya dengan ini dengan penuh keinsafan dan rendah diri… saya, Saifuddin Nasution mengumumkan pada hari ini bahawa saya menawarkan diri untuk bertanding jawatan timbalan presiden,” katanya.

Bekas Menteri Perdagangan Dalam Negeri dan Hal Ehwal Pengguna itu menggariskan beberapa alasan supaya ahli parti memberi sokongan kepada beliau.

Antaranya ialah pengalaman dan ketaatan beliau kepada pimpinan dan perjuangan parti selama hampir 23 tahun.

“Saya bertekad meneruskan usaha sehabis daya membantu institusi presiden yang kini disandang Datuk Seri Anwar seperti sebelumnya membantu Dr Wan Azizah (Ismail) untuk mengukuh dan mempersiap parti menghadapi pilihan raya umum bersama rakan-rakan pimpinan seluruh.

“Saya mohon rakan-rakan dan anggota parti mengambil perhatian, sikap dan pendirian saya yang betul-betul datang dari jiwa saya bahawa saya mengalu-alukan pengumuman awal sahabat saya Rafizi Ramli yang ikut menawar diri.

“Sejujurnya, Rafizi merupakan aset parti. Seorang yang kreatif, intelektual, tinggi daya juang, dan dihormati kawan dan lawan. Justeru, persaingan ini adalah tawaran dua rakan yang ingin terus menyumbang kepada keutuhan parti melalui proses demokrasi yang diizinkan di dalam perlembagaan parti,” katanya.


[KEMAS KINI] PRN Melaka 20 Nov selepas ADUN UMNO jatuhkan kerajaan

Pilihan Raya Negeri (PRN) Melaka akan diadakan pada 20 November ini susulan tindakan empat Ahli Dewan Undangan Negeri (ADUN) termasuk dua wakil UMNO, menarik sokongan terhadap kerajaan negeri pimpinan Datuk Sulaiman Md Ali, sebelum ini.

Pengumuman dibuat Pengerusi Suruhanjaya Pilihan Raya (SPR) Datuk Abdul Ghani Salleh hari ini, yang berkata hari penamaan calon pada 8 November dan tarikh mengundi awal pada 16 November.

“Tempoh berkempen pula adalah 12 hari bermula selepas perisytiharan calon sehingga jam 11.59 malam pada 19 November,” katanya pada sidang media, hari ini.

PRN Melaka perlu diadakan selepas SPR menerima pemakluman rasmi berhubung pembubaran Dewan Undangan Negeri (DUN) Melaka penggal ke-14.

Speaker DUN Melaka, Datuk Seri Ab Rauf Yusoh sebelum itu mengumumkan DUN Melaka dibubarkan pada 4 Oktober selepas dipersetujui Yang Dipertua Negeri, Tun Mohd Ali Rustam.

DUN Melaka dibubarkan pada 4 Oktober lalu susulan tindakan empat ADUN iaitu Datuk Seri Idris Haron (UMNO-Sungai Udang), Datuk Nor Azman Hassan (UMNO-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (BERSATU-Telok Mas) mengumumkan hilang kepercayaan dan menarik sokongan terhadap kepemimpinan Ketua Menteri Melaka, Datuk Seri Sulaiman Md Ali.

Melaka mempunyai 28 kerusi Dewan Undangan Negeri (DUN).

Abdul Ghani berkata bagi tujuan PRN berkenaan, SPR telah melantik seramai 28 pegawai pengurus pilihan raya dan dibantu oleh 80 penolong pegawai pengurus pilihan raya.

“Bagi tujuan memantau aktiviti kempen pilihan raya sepanjang tempoh berkempen, SPR telah menubuhkan 28 pasukan petugas kempen pilihan raya yang dianggotai wakil Polis Diraja Malaysia, Pihak Berkuasa Tempatan dan wakil-wakil calon yang bertanding,” katanya.

Beliau berkata daftar pemilih yang digunakan bagi PRN Melaka adalah Rang Daftar Pemilih Tambahan (RDPT) Suku Tahun Kedua 2021 (ST2/2021) yang dikemas kini sehingga 3 Oktober 2021.

Daftar pemilih itu mengandungi seramai 495,196 pengundi dan SPR menyasarkan peratusan keluar mengundi bagi PRN berkenaan adalah sebanyak 70 peratus.

Menurut Abdul Ghani daftar pemilih tersebut membabitkan 482,550 pengundi biasa; 10,191 anggota tentera dan pasangan; 2,349 anggota polis dan 106 Pengundi Tidak Hadir (PTH) Luar Negara.

Bagi maksud menjalankan PRU DUN Melaka ke-15, SPR telah menetapkan tarikh-tarikh penting seperti berikut:

Tarikh keluar writ: 18 Oktober 2021
Hari penamaan calon: 8 November 2021
Hari mengundi awal: 16 November 2021
Hari mengundi: 20 November 2021

Ditanya mengenai prosedur operasi standard (SOP) pada PRN Melaka nanti, Abdul Ghani berkata pihaknya akan memberi cadangan masa keluar mengundi menerusi sistem SPR bagi mengurangkan kehadiran pengundi yang ramai pada hari mengundi.

“Kita akan beri cadangan masa keluar mengundi melalui sistem kita seperti yang digunakan di aplikasi MySejahtera. Pengundi juga usah keluar mengundi serentak pada sebelah pagi. Kalau boleh, warga emas sebelah pagi dan tengah hari sikit untuk orang muda.

“SOP kita di pusat mengundi juga ketat. Syarat-syarat seperti dah lengkap dua dos vaksin, memakai pelitup muka dan penjarakan fizikal.

“Justeru kita merayu agar semua pengundi lengkapkan vaksin dahulu.. kita ada masa lagi,” katanya.

Pada masa sama, beliau berkata garis panduan berkaitan Covid-19 akan berpandukan kepada pandangan dan nasihat daripada Majlis Keselamatan Negara (MKN), Kementerian Kesihatan (KKM) dan Polis Diraja Malaysia (PDRM) dari semasa ke semasa.


4,360 kes baharu, satu kematian

Jangkitan harian Covid-19 di seluruh negara dalam tempoh 24 jam semalam (Jumaat, 4 November 2022) turun sedikit kepada 4,360 kes berbanding 4,711 yang direkodkan pada Khamis

Data Kementerian Kesihatan (KKM) yang dikemas kini tengah malam tadi menunjukkan 4,356 kes melibatkan jangkitan tempatan dan empat kes import.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,918,917 kes, dengan 4,846,897 pesakit telah sembuh, termasuk 3,429 yang pulih semalam.

Selangor kekal mencatat kes tertinggi dengan 1,797 kes menjadikan kumulatif positif sebanyak 1,504,901 kes.

Menurut data laman sesawang Github KKM, daripada jumlah jangkitan baharu itu, 3,137 kes melibatkan individu yang telah menerima suntikan dos penggalak; 915 kes (penerima dua dos); 292 kes (individu tidak divaksinasi); dan 16 kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 35,539 kes masih aktif, meningkat lagi berbanding 34,609 kes yang dilaporkan sehingga Khamis.

Daripada jumlah itu, 33,874 pesakit masih menjalani kuarantin di rumah (32,956 pesakit pada Khamis); dan 1,592 dirawat di hospital, naik lagi berbanding 1,586 pada Khamis.

Seramai 73 pesakit dimasukkan ke unit rawatan rapi (67 pada Khamis), dengan 53 daripadanya memerlukan alat bantuan pernafasan (47 Khamis).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, seorang pesakit meninggal dunia akibat komplikasi Covid-19 di Johor, semalam menjadikan kumulatif kematian yang dilaporkan mulai 17 Mac 2020 hingga semalam sebanyak 36,481 kes.

Jumlah itu, termasuk 7,763 kes kematian di luar fasiliti kesihatan atau brought in death (BID).


Saya cuba bantu, kata Muhyiddin ketika tinjau peniaga Langkawi

Tan Sri Muhyiddin Yassin meneruskan tanggungjawab diamanahkan kepada beliau sebagai Pengerusi Majlis Pemulihan Negara (MPN) secara sukarela, dengan hari ini terus berada di Langkawi untuk meninjau sendiri pulau peranginan itu yang mula dibuka kepada pelancong semalam.

Bekas Perdana Menteri itu sebelum ini melakukan beberapa kunjungan di sekitar Lembah Klang untuk meninjau sendiri keadaan peniaga setelah Selangor, Kuala Lumpur dan Putrajaya beralih ke Fasa 2 Pelan Pemulihan Negara (PPN) 10 September lalu.

Hari ini, – hari kedua di Langkawi – beliau meninjau beberapa pusat perniagaan dan pelancongan selain bertemu orang ramai dan peniaga untuk mendengar sendiri keluhan mereka.

“Saya juga sempat meninjau beberapa kedai yang telah dibuka terumatanya di sekitar kawasan tumpuan pelancong seperti Pantai Cenang.

“Rata-rata peniaga amat optimistik dan amat berharap pembukaan gelembung pelancongan ini dapat mengembalikan keadaan perniagaan di Langkawi seperti sedia kala sebelum negara di landa pandemik Covid-19.

“Saya sedar ramai yang terjejas teruk sepanjang Perintah Kawalan Pergerakan (PKP) berkuat kuasa. Rata-rata peniaga sudah kehabisan wang simpanan dan ramai pekerja dan pembantu kedai hilang pendapatan kerana perniagaan tidak beroperasi,” katanya dalam kenyataan malam ini.

Bekas Perdana Menteri itu berkata menerusi pertemuan ringkas itu, ramai peniaga berasa lega apabila kerajaan memberi kebenaran berniaga, sekali gus mengembalikan kestabilan ekonomi mereka.

“Mereka bersyukur kerana dapat menjalankan semula perniagaan selepas lebih lima bulan tidak beroperasi,” katanya.

Bagaimanapun, pada masa sama Muhyiddin menasihatkan peniaga akur dengan syarat dan peraturan ditetapkan termasuk mengamalkan penjarakan sosial di antara pelanggan dan peniaga.

“Saya doakan penduduk serta pengunjung ke pulau legenda ini dilindungi, manakala sektor perniagaan kembali rancak dan semua yang terlibat dalam rantaian ini akan mendapat manfaat bersama, insya-Allah,” katanya.

Terdahulu pada sebelah pagi, Muhyiddin berkesempatan untuk bertemu dua penduduk dan menyampaikan sumbangan bakul prihatin di Mukim Padang Matsirat.

Mohd Fazeli bin Mohd Fodzi di Kampung Paya Kuala Triang Mukim Padang Matsirat, masih muda namun penglihatannya terbatas akibat sakit pada selaput mata, selain dari itu beliau menghidap penyakit kencing manis menyebabkan kakinya sudah tidak dapat di selamatkan lagi. Fazeli masih bujang dan duduk di rumah bersama ibu bapanya, kata Muhyiddin.

“Saya juga menziarah Shukri bin Hasin yang sudah kehilangan perkerjaan apabila kehilangan kaki akibat penyakit kencing manis. Seperti Fazeli, Shukri juga sedang melalui antara dugaan hebat dalam kehidupan mereka.

“Shukri yang telah menjalani pembedahan memotong kaki kiri separas lutut akibat kencing manis. Sebelum ini beliau adalah seorang drebar Lori, sekarang Syukri tidak dapat berkerja, pendapatan terjejas, tapi itulah bapa, susah manapun tetap usaha untuk penuhi keperluan anak.

“Sesungguhnya kita tidak akan terlepas dari menghadapi dugaan dan ujian Allah SWT. Semoga setiap dugaan akan menjadikan kita seorang yang lebih tabah, sabar dan bersyukur kerana sesungguhnya ada rahmat dan nikmat di atas setiap yang berlaku hanya jika kita sentiasa beriman kepadaNya.

“Moga Allah permudahkan urusan saudara-saudara kita, insyAllah saya akan sentiasa cuba untuk membantu,” katanya.


Subsidi bersasar elektrik bagi T20 diumum selepas siap Pengkalan Data Utama

Subsidi bersasar penggunaan elektrik bagi golongan T20 berasaskan pendapatan akan diumumkan selepas sistem Pangkalan Data Utama (PADU) dijangka siap hujung tahun ini.

Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata ketika ini, subsidi diberikan berdasarkan kategori jumlah unit elektrik (kWj) pengguna dan bukannya berasaskan pendapatan, menurut laporan Bernama.

Sehubungan itu katanya, apabila dengan sistem PADU siap sepenuhnya, subsidi bersasar kepada pengguna T20 berasaskan pendapatan mereka dapat dilaksanakan.

“Kalau T20 kita anggap rumah mereka ada lima, enam penyaman udara, ada pengering serta banyak kelengkapan lain dan bil elektrik mereka cecah RM500 hingga RM700 atau lebih.

“Tidak patutlah mereka dapat subsidi yang lebih berbanding golongan lain, kerana ia (subsidi) berdasarkan penggunaan, jadi mereka (T20) yang nikmati lebih banyak subsidi ringgit berbanding pengguna M40 dan B40, secara prinsipnya ini tidak adil,” katanya pada Waktu Pertanyaan-Pertanyaan Menteri, di Dewan Rakyat hari ini.

Nik Nazmi juga bersetuju penggunaan tenaga solar wajar digalakkan kepada golongan T20, bagaimanapun harga tenaga boleh diperbaharui itu mestilah pada harga pasaran yang sesuai dan boleh bersaing dengan tenaga elektrik konvensional.

Beliau menjawab soalan tambahan Khoo Poay Tiong (PH-Kota Melaka) yang meminta penjelasan berhubung pemansuhan subsidi elektrik bagi T20 serta sama ada kerajaan akan menggalakkan golongan itu menggunakan tenaga solar sebagai sumber alternatif elektrik.

Menjawab soalan asal Khoo berhubung jumlah perbelanjaan subsidi yang dijimatkan ekoran pelarasan Pelepasan Kos Tidak Seimbang (ICPT) pada Januari 2023, Nik Nazmi berkata penjimatan subsidi adalah sebanyak RM5.4 bilion bagi tempoh 1 Jan hingga 30 Jun dan kos itu telah dilepaskan kepada pengguna secara bersasar.

“Kos ICPT bagi tempoh Julai hingga Disember 2022 sebanyak RM16.16 bilion bersamaan kadar surcaj 27 sen/kWj yang sepatutnya dilepaskan kepada semua pengguna bagi tempoh Januari hingga Jun 2023.

“Bagaimanapun, kerajaan bersetuju mengekalkan rebat 2 sen/kWj kepada pengguna domestik dan surcaj 3.70 sen/kWj pengguna bukan domestik dalam kategori voltan rendah (tarif B dan D) serta kategori pertanian spesifik (tarif H, H1, dan H2) bagi tempoh 1 Jan hingga 30 Jun 2023.

“Pengguna bukan domestik yang lain dikenakan surcaj pada kadar 20 sen/kWj bagi tempoh yang sama,” katanya.


Kerajaan henti eksport 3.6 juta ekor ayam mulai 1 Jun: PM

Eksport ayam sebanyak 3.6 juta ekor sebulan dihentikan bermula 1 Jun ini sehingga harga dan pengeluaran ayam kembali stabil, kata Perdana Menteri Datuk Seri Ismail Sabri Yaakob.

Ketetapan itu diputuskan pada mesyuarat Kabinet hari ini sebagai langkah jangka pendek kerajaan terhadap isu bekalan serta harga ayam, Ismail Sabri.

Ismail Sabri berkata selain itu kerajaan turut memutuskan untuk mewujudkan stok penimbal ayam dan mengoptimumkan fasiliti penyimpanan bilik sejuk sedia ada milik Kementerian Pertanian dan Industri Makanan (MAFI) dan agensi.

Turut diputuskan adalah memansuhkan Permit Import (AP) ayam termasuk ayam bulat dan keratan ayam bertujuan meningkatkan peluang penglibatan pengimport untuk menyediakan lebih banyak sumber bekalan dan mempermudahkan proses tuntutan subsidi oleh pengeluar ayam.

Sebagai langkah jangka pendek mesyuarat Kabinet hari ini juga membuat ketetapan menambah dan mengiktiraf loji sembelihan di luar negara bagi meningkatkan pengeluaran bekalan ayam, kata Perdana Menteri dalam kenyataan hari ini.

“Kerajaan sedar terdapat laporan bahawa wujud kartel yang mengawal harga dan pengeluaran ayam dalam kalangan syarikat besar. Suruhanjaya Persaingan Malaysia (MyCC) sedang menyiasat perkara ini dan siasatan dijangka selesai pada Jun.

“Jika didapati wujud kesepakatan kartel itu, kerajaan akan mengambil tindakan undang-undang terhadap mereka,” katanya.

Perdana Menteri berkata kerajaan dalam masa sama akan mengurangkan peranan orang tengah yang memanipulasi bekalan dan harga serta akan memperkenalkan semula jihad memerangi orang tengah yang diperkenalkan pada 2014 dan Pertubuhan Peladang Kebangsaan (NAFAS) diberi peranan untuk mengetuai jihad itu.

Mengenai pandangan jemaah menteri berhubung penanaman jagung dan hampas isirung kelapa sawit (PKC) untuk menjadi alternatif kepada makanan ayam, Ismail Sabri berkata MAFI dan Kementerian Perdagangan Dalam Negeri dan Hal Ehwal Pengguna diminta membentangkan pelan dalam masa terdekat bagi penanaman jagung dan sebagainya.

Ismail Sabri berkata selain itu Syarikat Berkaitan Kerajaan (GLC), agensi kerajaan, Pertubuhan Peladang dan Koperasi turut digalak untuk terlibat dalam penternakan ayam dan kerajaan akan mengkaji bantuan kepada mereka yang terlibat.

Tegasnya lagi, kerajaan kesal dan kecewa terhadap tindakan beberapa syarikat yang menghentikan bekalan ayam sehingga menyebabkan berlakunya peningkatan harga dan kekurangan bekalan di pasaran.

Beliau berkata pada masa ini harga siling ayam standard ditetapkan pada harga RM8.90 sekilogram dengan pemberian subsidi sebanyak RM729.43 juta di bawah Skim Kawalan Harga Keluarga Malaysia (SKHKM) yang dilaksanakan sejak 5 Feb lepas.

“Bagaimanapun pihak kerajaan mendapati (ada) beberapa syarikat besar yang tidak berminat untuk memohon subsidi dan mahu kerajaan membiarkan harga ayam ditentukan sendiri oleh pasaran. Setakat ini, hanya RM50 juta subsidi telah dibayar kepada penternak yang kebanyakannya adalah syarikat kecil,” katanya.

Ismail Sabri berkata bagi membolehkan tindakan perundangan diambil, Peguam Negara Tan Sri Idrus Harun turut dipanggil pada mesyuarat Kabinet hari ini dan menasihati Kabinet untuk mengguna pakai Akta Kawalan Bekalan 1961 (Akta 122) jika terdapat aktiviti menyorok, menyimpan atau unsur-unsur sabotaj terhadap bekalan ayam, selain lesen mereka juga boleh dibatalkan serta merta.

Selain itu Perdana Menteri berkata MAFI dan KPDNHEP diminta melakukan pemantauan dan pemeriksaan serta mengambil tindakan tegas terhadap pihak yang melanggar Akta Kawalan Bekalan 1961 dan (Peraturan-Peraturan Kawalan Bekalan 1974).

Akta Kawalan Bekalan 1961 (Akta 122) dan (Peraturan-Peraturan Kawalan Bekalan 1974) memperuntukkan denda sehingga RM1 juta atau penjara tidak lebih tiga tahun atau kedua-duanya sekali bagi individu dan denda sehingga RM2 juta bagi perbadanan atau syarikat.

“Saya ingin menegaskan bahawa kerajaan tidak akan berkompromi dengan mana-mana pihak yang cuba menjejaskan kehidupan rakyat.

“Sehubungan itu, saya memohon agar Keluarga Malaysia menyokong tindakan yang dilakukan oleh pihak kerajaan ini demi menjaga kepentingan rakyat yang terhimpit dengan peningkatan harga dan kos sara hidup serta kekurangan bekalan,” katanya.


Kepala air: 44 pengunjung Telaga Tujuh Langkawi terperangkap

Seramai 44 pengunjung air terjun Telaga Tujuh di Langkawi dilaporkan terperangkap akibat kepala air pagi tadi.

Dalam kejadian kira-kira jam 10 pagi, pengunjung terbabit ke kawasan riadah itu untuk mandi di air terjun, sebelum cuaca hujan lebat.

Ketua Polis Daerah Langkawi Asisten Komisioner Shariman Ashari berkata pihaknya mendapat maklumat orang awam terperangkap di kawasan terbabit pada jam 10.35 pagi.

“Setakat ini, kita dimaklumkan seramai 44 mangsa terperangkap di kawasan air terjun Telaga Tujuh.

“Bomba dan polis berada di lokasi bagi memberi bantuan. Operasi menyelamatkan semua mangsa masih dilakukan,” katanya dalam kenyataan, hari ini, menurut BH.

Difahamkan, pasukan penyelamat berhadapan kesukaran untuk memasuki tempat kejadian kerana kepala air dan limpahan sungai.


Saman fitnah terhadap Puad diteruskan, mahkamah tolak permohonan hapus injunksi

Permohonan Ahli Majlis Kerja Tertinggi UMNO, Datuk Mohd Puad Zarkashi untuk menghapuskan injunksi dalam kes saman fitnah dihadapinya yang dikemukakan Tan Sri Muhyiddin Yassin ditolak mahkamah.

Mahkamah Tinggi Kuala Lumpur membuat keputusan menolak permohonan Puad untuk mengenepikan perintah larangan itu selepas tidak bersetuju dengan hujahan daripada pasukan peguam Puad.

Hakim Mohd Firuz Jaffril berkata keputusan menolak permohonan tersebut memandangkan defendan (Puad) tidak akan rugi sekiranya berjaya dalam perbicaraan fitnah tersebut, justeru permohonan tersebut ditolak.

“Justeru, defendan tidak kerugian semuanya kerana pada akhirnya mahkamah ini diberi kuasa untuk memberikan ganti rugi sekiranya defendan berjaya dalam perbicaraan.

“Akhir sekali, hantaran yang dipertikaikan sudah diturunkan. Dalam keadaan itu, saya tidak cenderung untuk membenarkan permohonan itu diketepikan,” kata Firuz sambil Mohd Puad melihat dari galeri awam.

Pada 1 Mac lalu, Muhyiddin ketika itu memegang jawatan Perdana Menterimemfailkan saman fitnah terhadap Mohd Puad berhubung hantaran terbabit.

Ahli Parlimen Pagoh itu juga memperoleh injunksi terhadap defendan pada hari yang sama, sementara menunggu pelupusan saman utama.

Beberapa hari kemudian, uad menurunkan hantaran berkenan sebagai mematuhi injunksi interim mahkamah yang diperoleh Muhyiddin berhubung saman yang sedang berjalan.

Kemudian pada 5 Mac pula, Puad memfailkan permohonan untuk mengetepikan injunksi itu.

Muhyiddin memohon perintah mahkamah supaya Puad menerbitkan permohonan maaf secara terbuka di Facebook rasminya dan bagi memastikan permohonan maaf itu disiarkan portal berita dan media sosial yang menyiarkan hantaran terbabit.

Dia juga menuntut kos dan sebarang pampasan lanjut yang difikirkan sesuai oleh mahkamah.

Dalam pernyataan pembelaannya, Puad berhujah hantaran di Facebook itu itu tidak pernah merujuk kepada Muhyiddin, sama ada dalam kapasiti peribadi atau rasmi.

Sementara itu, Mahkamah Tinggi juga menetapkan 9 Dis ini untuk pengurusan kes saman tersebut.

Tuntutan itu dibuat susulan kenyataan Puad dalam laman Facebook beliau pada 9 Februari lepas yang bertajuk “Kuarantin Pun Ada Dua Darjat”.

Bersama tuntutan tersebut, Muhyiddin juga mengemukakan permohonan ex-parte untuk injunksi sementara bagi menghentikan Puad daripada memuat naik status di Facebook beliau yang didakwa memfitnah atau status yang hampir sama.


Dihina DAP, Zahid hanya menikus : Hamzah

Selepas dilabel ‘pakatan korup’ oleh ahli parti sekutunya, Presiden UMNO, Datuk Seri Ahmad Zahid Hamidi dijangka akan lantang bersuara mempertahankan partinya namun sebaliknya berlaku.

Ketua Pembangkang, Datuk Seri Hamzah Zainuddin berkata Pengerusi Barisan Nasional (BN) itu hanya menikus meski partinya dihina sedemikian rupa.

“Apabila Tony Pua label UMNO dan BN pakatan korup, saya ingatkan Presiden UMNO akan mengaum kerana label itu satu penghinaan.

“Rupa-rupanya Presiden UMNO menikus. Dia sekadar suruh UMNO jangan layan. Cikgu dah ‘call’ lah tu…,” sindirnya melalui satu hantaran di Facebook, hari ini.

Kelmarin, Penasihat Dasar Kepada Setiausaha Agung DAP, Tony Pua ketika berucap pada Majlis Makan Malam Mengumpul Dana DAP di pekarangan Dewan Majlis Bandaraya Petaling Jaya (MBPJ) lantang menggelar BN yang kini membentuk kerajaan campuran bersama Pakatan Harapan (PH) sebagai ‘pakatan korup’.

Pua berkata berkata penyokong PH mesti membuktikan bahawa parti berbilang kaum yang bersih dan tidak rasuah boleh melakukan lebih baik daripada gabungan rasuah seperti BN, UMNO dan Bersatu.

Kenyataan itu menerima kritikan pelbagai pihak terutama dari pemimpin UMNO namun Zahid ketika diminta mengulas hanya menasihatkan semua pemimpin parti agar tidak melayan atau memberi reaksi terhadap kenyataan tersebut.


Ringgit jatuh kepada 4.7360, bursa akhiri dagangan positif

Ringgit hari ini (2 November 2022) jatuh lagi ke paras terendah pernah dicatat pada 7 Januari 1998 ketika krisis kewangan Asia, tetapi tinggi sedikit daripada paras terendah sepanjang masa yang dicatat pada 21 Oktober lalu.

Ketika urus niaga ditutup jam 6 petang tadi, ringgit jatuh kepada 4.7360 berbanding dolar Amerika Syarikat (AS). Semalam, mata wang tempatan itu ditutup pada 4.7345.

Kejatuhan ringgit hari ini dikatakan berpunca daripada kekukuhan nilai mata wang utama dunia itu, dengan jangkaan Rizab Persekutuan AS (Fed) akan menaikkan kadar faedah sebanyak 75 mata asas (bps).

Peniaga berpendapat walaupun Fed telah menetapkan kenaikan kepada 75 bps, peniaga enggan membeli ringgit.

Selain itu peniaga juga menunggu keputusan Bank Negara Malaysia (BNM) mengenai kadar dasar semalaman (OPR) esok, yang diunjurkan meningkat kepada 2.75 peratus daripada 2.50 peratus.

Sementara itu, Bursa Malaysia berakhir di wilayah positif apabila pelabur menantikan keputusan BNM berhubung OPR itu.

Laporan Reuters mendapati 25 daripada 27 ahli ekonomi yang ditinjau meramalkan BNM akan menaikkan OPR sebanyak 25 bps kepada 2.75 peratus daripada 2.5 peratus.

Pada jam 5 petang, FBM KLCI meningkat 5.68 mata, atau 0.39 peratus kepada 1,451.61, turun daripada paras tertinggi hariannya pada 1,451.92.

Pasaran optimistik dengan 487 untung berbanding 340 rugi. Jumlah dagangan ialah 2.5 bilion saham bernilai RM1.8 bilion.

Menurut data Bursa Malaysia, pelabur asing dan peruncit tempatan masing-masing menjual RM68 juta dan RM4 juta ekuiti tempatan.


UMNO-BN guna simbol dacing pada PRN Pulau Pinang, tak guna simbol PH

Simbol dacing kekal digunakan calon UMNO-Barisan Nasional (BN) pada Pilihan Raya Negeri (PRN) Pulau Pinang nanti.

UMNO-BN Pulau Pinang tidak akan menggunakan simbol Pakatan Harapan (PH) walaupun sudah bekerjasama sekarang ini bersama-sama DAP dalam gabungan itu, kata Pengerusi BN negeri, Datuk Musa Sheikh Fadzir.

“Calon BN-UMNO di Pulau Pinang akan guna logo sendiri ketika PRN, itu keputusan MKT dan ia juga akan digunakan di negeri-negeri yang adakan PRN.

“Calon PH di Pulau Pinang akan guna logo mereka sendiri, ini bagi mengelakkan para pengundi keliru nanti,” katanya dipetik laporan Utusan Malaysia.

Jelasnya, keputusan menggunakan logo BN itu diputuskan oleh Majlis Tertinggi UMNO (MT) dan terpakai di enam negeri yang mengadakan PRN.

Sementara itu, menurut Musa, isu pembahagian kerusi antara BN dan PH di Pulau Pinang dijangka selesai minggu depan.

“Masih ada beberapa perkara perlu diselesaikan di peringkat negeri antara BN dan PH, ini kerana ada beberapa kerusi yang berlaku pertindihan.

“Ada kerusi yang kita minta, rakan PH kita juga minta kerusi itu, jadi perkara ini yang perlu perbincangan mendalam.

“Apa yang boleh dikatakan kita masih bincang dan BN akan tanding lebih daripada dua kerusi di Pulau Pinang,” katanya lagi.

Pulau Pinang mempunyai 40 kerusi Dewan Undangan Negeri (DUN) dan pada Pilihan Raya Umum 2018, PH telah memenangi 37 kerusi, ketika Bersatu masih menjadi sebahagian daripada PH.

BN mempunyai dua kerusi manakala PAS memenangi satu kerusi iaitu Penaga.


Jentera UMNO dan PH-DAP semakin serasi berkempen dalam PRN: Asyraf Wajdi

Kerjasama jentera antara UMNO dengan Pakatan Harapan (PH)-DAP semakin serasi sejak berkempen pada Pilihan Raya Negeri (PRN) minggu lalu, kata Datuk Asyraf Wajdi Dusuki.

Setiausaha Agung UMNO itu mendakwa keserasian jentera UMNO bersama PH-DAP itu memberi keyakinan calon-calon kerajaan campuran bakal beroleh kemenangan pada PRN 12 Ogos ini.

“Saya melihat peringkat jentera mereka amat memahaminya dan bila jentera mula berkerjasama dengan akrab inilah yang memungkinkan untuk kita bergerak dengan lebih berkesan di akar umbi.

“Keduanya, saya melihat gelombang peringkat rakyat makin lama makin bertambah, mungkin juga disebabkan oleh siri-siri pendedahan yang dibuat oleh Datuk Seri Saifuddin Nasution Ismail dan juga orang Melayu kita ini dia akhirnya akan tengok soal adab, akhlak dan bagaimana kita nak pastikan anak-anak kita akan datang dan generasi muda yang memerlukan contoh pemimpin yang baik berintegriti dan penuh dengan akhlak,” katanya dipetik laporan MG.

Asyraf terdahulu mengadakan siri walkabout bersama calon UMNO di Jerlun hari ini.

Hadir sama adalah calon BN bagi kerusi Dewan Undangan Negeri (DUN) Ayer Hitam, Hayazi Azizan.

Jelas Asyraf Wajdi lagi, walaupun melihat PH-BN sebagai underdog di Kedah namun ia seumpama uji kaji apabila ia merupakan kerjasama julung kali dibuat oleh kedua-dua gabungan parti berkenaan.

“Kita sentiasa meletakkan diri kita sebagai underdog dan yang paling penting lagi, kita rasa seronok ialah pertama kerjasama yang amat baik sekali antara jentera BN dan jentera PH kerana ini kali pertama kita bekerjasama dalam keadaan di mana ahli-ahli UMNO belum semua yang memahami kenapa kita bekerjasama.

“Mereka ingat kita merencanakan perkara ini sedangkan ini merupakan satu kita tidak pernah gambarkan dalam pemikiran kita tapi yang pentingnya kita bersama dengan parti lain,” katanya lagi.


Dakwaan kerajaan rekod semua panggilan pantau media sosial adalah palsu

Mesej tular di media sosial kononnya terdapat peraturan komunikasi baharu oleh kerajaan yang akan merekodkan semua panggilan serta memantau rangkaian media sosial dan forum adalah palsu.

SEBENARNYA.MY di laman rasminya memaklumkan berdasarkan hasil penelitian dan semakan yang dijalankan, Suruhanjaya Komunikasi dan Multimedia (MCMC) mendapati mesej yang tular itu adalah tidak benar, menurut laporan Bernama.

“Mesej tersebut didapati telah mula tular pada tahun 2017 di beberapa negara seperti Ghana, Emiriah Arab Bersatu, India dan juga Singapura.

“Ia disahkan oleh beberapa laman termasuk laman semak fakta di India (factcrescendo.com), akhbar International Business Times di India dan The Independent Singapore. Mesej tersebut didapati diubah sedikit dari semasa ke semasa namun kandungan mesej masih sama,” katanya.

Mengulas lanjut, SEBENARNYA.MY memaklumkan kerajaan pada 2015, 2017 dan 2019 melalui Polis Diraja Malaysia, Kementerian Dalam Negeri serta Kementerian Komunikasi dan Multimedia juga telah menafikan perkara itu.

Antara lain, mesej yang tular itu mendakwa semua panggilan dirakam manakala platform media sosial seperti WhatsApp, Twitter dan Facebook dipantau.

Orang ramai juga dinasihatkan supaya berhati-hati dengan mesej seumpamanya.


Kes terendah dalam 55 hari semalam

Jangkitan harian Covid-19 di seluruh negara dalam tempoh 24 jam pada Ahad (3 April 2022), turun ke paras terendah sejak 55 hari lalu – hari ketiga Malaysia memasuki fasa peralihan ke endemik yang bermula pada Jumaat.

Dalam tempoh itu, seramai 12,380 individu disahkan dijangkiti virus SARS-CoV-2 , turun 2,312 kes, berbanding 14,692 yang dicatat pada Sabtu.

Kali terakhir negara mencatat jumlah jangkitan harian terendah tahun ini adalah pada 7 Februari iaitu sebanyak 11,034 kes, menurut data laman sesawang CovidNOW.

Jangkitan tahun ini melonjak mulai 8 Februari apabila negara merekodkan 13,944 kes dengan tertinggi adalah pada 5 Mac sebanyak 33,406 kes.

Jumlah terbaharu semalam menjadikan keseluruhan kes positif sejak empat kes pertama Covid-19 dilaporkan di negara ini pada 25 Januari 2020 lalu, meningkat kepada 4,246,467 kes – ketiga tertinggi dalam kalangan 10 negara ASEAN selepas Vietnam dan Indonesia.

Data CovidNOW yang dikemas kini awal pagi tadi menunjukkan sehingga semalam seramai 4,018,421 pesakit telah sembuh, 35,099 kematian dicatat dan 192,947 kes masih aktif, dengan 188,534 individu dijangkiti Covid-19 tahap rendah menjalani kuarantin di rumah.

Selain itu, seramai 478 pesakit kini ditempatkan di PKRC; 3,682 dimasukkan ke hospital; dan 253 pesakit dirawat di unit rawatan rapi (ICU), dengan 157 daripadanya memerlukan alat bantuan pernafasan.

Berdasarkan rekod Jabatan Kesihatan Negeri-Negeri, hanya Selangor merekodkan jangkitan harian empat digit iaitu sebanyak 7,613 kes, turun berbanding 8,662 kes pada Sabtu, manakala negeri-negeri lain di bawah 1,000 kes.

Bagaimanapun, empat negeri merekodkan peningkatan jangkitan harian semalam, dengan Pulau Pinang mencatat 572 kes, berbanding 440 pada Sabtu, diikuti Negeri Sembilan (412 kes, 394 Sabtu); Terengganu (235 kes, 210 Sabtu); dan Kelantan (184 kes, 146 Sabtu).

Pulau Pinang kini mencatat kumulatif positif sebanyak 269,466 kes, dengan 263,370 pesakit telah pulih, 1,948 kematian dan 4,148 kes masih aktif, termasuk 3,955 pesakit menjalani kuarantin di rumah.

Seramai 156 pesakit dimasukkan ke hospital; 16 ditempatkan di PKRC; dan 21 dirawat di ICU dengan 11 daripadanya memerlukan alat bantuan pernafasan.

Berikut adalah kumulatif positif mengikut negeri-negeri sejak awal 2020 lalu hingga Ahad:

Sehingga Sabtu lalu, lebih 68.97 juta dos vaksin telah diberikan kepada populasi di Malaysia, termasuk rakyat asing, dengan 15,844,706 atau 67.3 peratus individu dewasa telah menerima suntikan dos penggalak.

Sementara, 25,813,770 atau 79.0 peratus populasi melengkapkan dos kedua, dan 27,526,342 atau 84.2 peratus lagi menerima sekurang-kurangnya satu dos.

Pecahan kes Covid-19 mengikut negeri-negeri pada 3 April 2022.


England, Belanda tarik balik larangan Covid-19, EU menyusul

England hari ini menarik balik larangan yang dikenakan untuk menangani varian Omicron, dengan pelitup muka tidak lagi diperlukan di tempat tertutup sementara ‘pasport vaksin’ untuk memasuki mana-mana premis tidak lagi diperlukan.

Ia dibuat menyusul tindakan sama dilakukan Belanda yang menarik balik protokol paling ketat – Denmark akan mengikut jejak beberapa hari lagi, dan Perancis pula akan berbuat demikian minggu depan – setelah kebanyakan negara Kesatuan Eropah (EU) memilih untuk ‘membebaskan’ rakyat mereka daripada cengkaman peraturan.

Bilangan kes positif Covid-19 di England menurun secara mendadak sejak dua minggu lalu dan walaupun kadar kebolehjangkitan masih pada tahap yang tinggi.

Kerajaan Britain memperkenalkan apa yang dipanggil sekatan “Pelan B” pada 8 Disember lalu, selepas Perdana Menteri Boris Johnson memberi amaran tentang “gelombang pasang surut” Omicron.

Arahan pemakaian pelitup muka di semua ruang tertutup, sementara penggunaan ‘pasport vaksin’ diperlukan untuk memasuki mana-mana premis, seperti kelab malam, stadium dan acara berskala besar, kini ditarik balik.

Di Belanda, jumlah kemasukan pesakit Covid-19 ke unit rawatan rapi semakin kurang, manakala kes kematian juga menurun.

Menteri Kesihatannya, Ernst Kuipers berkata keputusan untuk memanjangkan langkah sekatan akan berisiko “memudaratkan kesihatan kita dan masyarakat kita”.

Kafe, bar dan restoran ditutup sejak pertengahan Disember kini boleh dibuka semula dengan kapasiti yang dikurangkan dan sehingga jam 10 malam selagi pelanggan mempunyai pas Covid-19, dengan pawagam, teater, muzium dan acara sukan juga dibenarkan.

Kerajaan Denmark, yang dua minggu lalu membenarkan pawagam dan tempat muzik dibuka semula selepas penutupan sebulan, juga mengumumkan pada rancangan untuk membatalkan langkah kawalan Covid-19 domestik mulai 1 Februari.

Pas vaksin yang digunakan untuk memasuki premis juga tidak lagi diperlukan, dan penumpang pengangkutan awam boleh melakukan perjalanan tanpa memakai pelitup muka.

Seperti Belanda, Denmark telah mencatat rekod tertinggi jangkitan harian baru-baru ini secara berturut-turut. Tetapi sementara kemasukan ke hospital berkaitan Covid-19 telah meningkat, pihak berkuasa kesihatan mengatakan 30 hingga 40 peratus pesakit dengan ujian positif berada di hospital atas sebab selain Covid.

“Terdapat pemisahan dalam trend sebelum wabak, antara peningkatan jangkitan dan peningkatan kemasukan ke hospital disebabkan Covid,” kata panel penasihat kerajaan. Bilangan pesakit Covid-19 yang dirawat di unit rawatan rapi juga sudah tinggal separuh sejak awal Januari lalu.

Minggu lalu, Belgium mengumumkan memberi sedikit kelonggaran mulai Jumaat walaupun terdapat rekod jangkitan, dengan bar dan restoran dibenarkan terus dibuka sehingga tengah malam sementara aktiviti sukan dalaman seperti bowling dibuka semula.

Pakar virologi Steven Van Gucht berpendapat gelombang semasa Omicron di Belgium tidak akan memuncak dalam tempoh dua minggu namun kemasukan ke hospital dijangka bertambah tetapi secara perlahan.

Perancis semalam mencatat jangkitan harian tertinggi apabila merekodkan 501,635 kes, namun sementara kemasukan ke hospital meningkat, hanya separuh sahaja pesakit dirawat di unit rawatan rapi berbanding gelombang sebelum ini, dan jumlahnya juga semakin menurun.

Susulan itu, Perdana Menteri, Jean Castex, minggu lalu mengumumkan langkah untuk menarik balik sekatan Covid mulai 2 Februari ini. – Agensi


Macau Scam perdaya kononnya mangsa dapat bantuan kerajaan

Polis Diraja Malaysia (PDRM) mengesan modus operandi baharu sindiket Macau Scam untuk menipu orang ramai dengan memperdaya mangsa kononnya menerima insentif dan bantuan kerajaan.

Pengarah Jabatan Siasatan Jenayah Komersial Bukit Aman Datuk Mohd Kamarudin Md Din berkata sindiket itu akan meminta mangsa menyerahkan nama pengguna atau kata laluan perbankan dalam talian atas alasan untuk memudahkan proses pembayaran.

Menurutnya mangsa akan menerima panggilan yang menyatakan mereka layak untuk menerima insentif atau bantuan daripada pihak kerajaan.

“Mangsa kemudiannya akan diminta untuk menyerahkan ID dan kata laluan perbankan dalam talian kononnya untuk memudahkan proses pembayaran bantuan tersebut.

“Setelah ID dan kata laluan diberikan, mangsa mendapati wang dalam akaun mereka berkurangan,” katanya dalam satu kenyataan petang tadi.

Beliau berkata melalui pemantauan yang dilakukan, sindiket terbabit didapati kerap mengubah modus operandi untuk memperdaya mangsa.

Mohd Kamarudin juga berkata satu lagi taktik digunakan ialah menghubungi mangsa dengan memaklumkan akaun bank mereka sedang disiasat dan wang akan dibekukan.

“Mangsa akan menerima panggilan telefon daripada individu yang menyamar sebagai pegawai dari agensi penguat kuasa seperti polis, mahkamah, bank Negara dan sebagainya.

“Mangsa akan dimaklumkan bahawa akaun bank mereka sedang disiasat dan wang meraka akan dibekukan atau hilang. Bagi mengelakkan perkara ini, mangsa akan diminta untuk membuka akaun bank baharu dan mengaktifkan kemudahan perbankan dalam talian dengan mendaftar nombor telefon yang diberikan oleh pihak sindiket.

“Setelah mengikut semua arahan yang diberikan, mangsa akan mendapati wang dalam akaunnya berkurangan,” katanya.

Sehubungan itu, Mohd Kamarudin mengingatkan sebarang maklumat perbankan seperti ID, kata laluan dan nombor telefon adalah data yang amat penting dan sulit, serta tidak boleh diberitahu kepada orang lain, terutama individu tidak dikenali.


Keyakinan terhadap kerajaan terhakis semasa PKP 2.0: Pakar ekonomi

Pakar ekonomi mendakwa keyakinan rakyat terhadap pentadbiran kerajaan Perikatan Nasional (PN) semakin terhakis sejak bermulanya Pelaksanaan Perintah Kawalan Pergerakan (PKP) 2.0 yang bermula pada Februari 2021.

Pakar ekonomi, Prof Dr Jomo Kwame Sundaram tidak menafikan keyakinan rakyat terhadap kerajaan dalam menangani wabak Covid-19 semasa PKP pertama pada Mac 2020 menerima sokongan dan reaksi yang positif, namun sebaliknya berlaku ketika PKP 2.0 terpaksa dilaksanakan ekoran peningkatan jangkitan kes dalam negara.

Beliau mempertikaikan bentuk hukuman yang dilihat tidak adil kepada rakyat sebagaimana denda yang ringan terhadap syarikat gergasi yang pekerjanya ramai terkena jangkitan Covid-19 dan sikap kerajaan semasa mengendalikan isu-isu yang dibangkitkan ketika PKP kedua juga menjadi punca orang ramai semakin tidak yakin terhadap kerajaan.

“Bila kita lihat masyarakat berdarjat, ramai orang sebut mengenai syarikat-syarikat gergasi yang kaya raya, yang untung daripada wabak Covid.

“Mereka dapat untung yang besar tetapi apabila menyebabkan ratusan pekerja mereka terkena Covid, denda yang dikenakan kepada mereka sedikit sekali berbanding denda yang dikenakan kepada orang ramai.

“Jadi, akibatnya daripada itu, kita dapati bahawa orang ramai yang dulu yakin dengan pihak kerajaan setelah PKP yang pertama, kita dapati keyakinan dan kepercayaan mereka terhadap tingkahlaku kerajaan itu dengan sendirinya terjejas,” kata Jomo semasa program anjuran Jawatankuasa Merayu Penamatan Proklamasi Darurat hari ini.

Jelas Jomo lagi, lebih tidak boleh diterima orang ramai adalah apabila kerajaan mengumumkan pengisytiharan darurat untuk tempoh sehingga Ogos nanti yang disifatkannya tidak ada lagi semak dan imbang dalam kerajaan sehingga boleh berlaku penyelewengan.

“Kita dapati juga orang ramai tidak yakin kerana mereka bimbang akibat daripada darurat ini kita dapati semak dan imbang, apa yang dapat kawal penyelewengan itu berlaku.

“Kalau saudara dapati, kepercayaan itu sudah kurang kerana jawatan-jawatan kabinet itu terlalu besar dan sebenarnya ahli jemaah menteri dan timbalan menteri itu tidak berfungsi,” ujarnya lagi.

Jomo turut mempersoalkan mengapa darurat diumumkan semasa PKP 2.0 walhal semasa pelaksanaan PKP pertama awal tahun lalu ia nampaknya lebih berkesan walaupun tanpa sebarang tempoh darurat diisytiharkan.

“Darurat diperkenalkan selepas PKP kedua diperkenalkan, maknanya darurat itu tidak perlu diperkenalkan pada PKP kedua itu diperkenalkan pun,” katanya lagi.

Seorang lagi pakar ekonomi, Dr Muhammad Khalid juga senada dengan Jomo berhubung isu semak dan imbang, maka kerajaan digesa membuka semula sidang Parlimen bagi memberikan peluang untuk perbahasan berhubung pengurusan wabak Covid-19 dibuat secara telus.

“Saya bersetuju supaya Parlimen dibuka kembali supaya ada semak dan imbang untuk kepentingan rakyat,” katanya lagi.

Dalam pada itu, Prof Dr Nungsari Ahmad Radhi berkata ekonomi negara ketika ini agak merungsingkan dan menegaskan kerajaan perlu mengembalikan keyakinan pelabur untuk kembali melabur dalam negara dan seterusnya memulihkan ekonomi negara.

“Tapi yang lebih penting yang kita tahu, pengucupan berlaku dan sebab itu pengangguran berlaku, pengucupan ekonomi pun berlaku, ekonomi semakin kecil.

“Yang kita rungsing ini dalam pengucupan ini berlaku, kita susah hati keyakinan orang untuk pelabur baharu masuk dan untuk pelaburan ini masuk kalau kita macam ini memang tidak ada keyakinan untuk pelaburan baharu masuk,” ujarnya lagi.

Pada 12 Jan lalu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan mengisytiharkan Darurat sehingga 1 Ogos depan atau satu tarikh lebih awal sebagai langkah proaktif untuk membendung gelaja wabak Covid-19.

Baginda juga semasa perutusan sempena bulan Ramadan baru-baru ini juga menggesa supaya semua pihak berhenti berpolitik dan memberi fokus untuk membantu rakyat yang terkesan akibat pandemik yang melanda negara.

Blok pembangkang berterusan mendesak supaya darurat ditamatkan awal dan membuka sidang Parlimen segera.


Desak segera PRU-15 hanya pentingkan diri, bukan rakyat: Hadi

PAS menempelak pihak yang mendesak supaya pilihan Raya Umum Ke-15 (PRU-15) diadakan segera diadakan sebagai mementingkan diri sendiri, dan tidak mengutamakan kesusahan rakyat sekarang ini.

Presiden PAS Tan Sri Abdul Hadi Awang berpendapat keadaan negara yang berdepan dengan inflasi serta baru pada peringkat pemulihan ekonmi kesan daripada pandemik Covid-19, tidak mewajarkan PRU diadakan.

Mereka yang membuat desakan itu katanya adalah golongan yang mementingkan diri.

Oleh itu, beliau berkata kerajaan, khususnya Perdana Menteri Datuk Seri Ismail Sabri Yaakob tidak perlu tunduk kepada desakan berkenaan, sebaliknya menumpukan kepada pemulihan ekonomi dan kesejahteraan rakyat.

“PAS bersedia pada bila-bila masa sahaja untuk PRU, tetapi kita mengambil kira rakyat dan mahu kesusahan mereka diselesaikan dahulu.

“Kita tidak bergantung kepada desakan orang kerana golongan itu hanya mahu berkuasa, PAS bukan begitu kerana kita turut mengutamakan rakyat,” katanya ketika ditemui pemberita di rumahnya selepas menyampaikan kuliah duha di Masjid Rusila di sini hari ini.

Klip video kenyataan itu turut disiarkan dalam laman Facebook beliau hari ini.

Mengulas lanjut Ahli Parlimen Marang itu berkata, sekarang bukan masa yang sesuai untuk membubarkan Parlimen ketika seluruh dunia masih bergelut dengan isu ketidaktentuan ekonomi di samping Covid-19.

Abdul Hadi juga menolak dakwaan kononnya PAS takut kehilangan kuasa jika PRU-15 diadakan segera.

Tegasnya, jentera PAS sudah bersiap-siaga untuk berjuang sama ada tarikh PRU cepat atau lambat.

Kelmarin, Perdana Menteri sekali lagi didesak partinya UMNO supaya mengadakan segera PRU-15 kerana kononnya Barisan Nasional (BN) telah bersedia.

Dalam ucapannya dalam Konvensyen Tahunan Ke-48 BN di Pusat Dagangan Dunia Rabu lalu, Presiden UMNO yang juga Pengerusi BN Datuk Seri Ahmad Zahid Hamidi ‘menunjukkan’ kepada Ismail Sabri bahawa parti itu mahukan PRU diadakan dalam tahun ini juga.

“Saya nak tanya dengan para perwakilan… siapa mahu pilihan raya tahun hadapan. Siapa mahu pilihan raya tahun ini?

“Siapa mahu pilihan raya dalam waktu terdekat.

“Kalau kita mahu pilihan raya pada tahun ini dan waktu terdekat… saya nak lihat berapa yang bangun dan menyokong saranan ini,” kata Zahid yang kemudian disambut tindakan berdiri oleh peserta konvensyen yang hadir.

Kenyataan itu menyusul tatkala Perdana Menteri dalam wawancara dengan akhbar Jepun, Nikkei Asia yang diterbitkan semalam, telah membayangkan bahawa beliau tidak akan tergesa-gesa mengadakan PRU-15 lebih awal.


Ekonomi dijangka tumbuh semula pada separuh kedua 2021

Pertumbuhan ekonomi Malaysia dijangka meningkat semula pada separuh kedua tahun ini susulan impak pengembangan strategi fiskal dan monetari, demikian menurut Public Investment Bank Bhd.

Memetik laporan Bernama, bank pelaburan itu berkata, sentimen keseluruhan akan dipacu oleh usaha vaksinasi yang giat dijalankan dan membolehkan negara mencapai sasaran imuniti berkelompok menjelang akhir tahun ini.

“Usaha itu boleh mendorong pemulihan dalam sektor-sektor sensitif seperti pelancongan dan perkhidmatan selain menjana pengeluaran berterusan bagi sektor utama iaitu pembuatan, pembinaan dan pertanian berikutan keputusan membenarkan operasi dikekalkan,” katanya dalam nota penyelidikan pada Jumaat.

Sebanyak enam program rangsangan fiskal Covid-19 yang diperkenalkan oleh kerajaan dengan nilai melebihi 20 peratus daripada Keluaran Dalam Negara Kasar (KDNK) atau RM340 bilion, akan turut mendorong peningkatan ketara output, sekali gus berpotensi mendorong ekonomi ke tahap sebelum krisis.

Public Investment Bank berkata, pertumbuhan ekonomi akan turut disokong oleh persekitaran kadar faedah akomodatif ketika pemulihan inflasi yang dipacu oleh lebih banyak faktor pendorong kos, terutama minyak.

Pada Khamis, BNM menerusi Jawatankuasa Dasar Monetari (MPC) mengekalkan Kadar Dasar Semalaman (OPR) pada 1.75 peratus — keputusan yang sejajar dengan jangkaan bank serta pasaran.

OPR juga telah dibiarkan stabil sejak September 2020 yang didorong oleh faktor seperti enam pakej rangsangan fiskal Covid-19 yang dilaksanakan sepenuhnya pada tahun ini serta dijangka memberi limpahan impak positif ke atas ekonomi.

Menurut Public Investment Bank, pemacu pertumbuhan lain berkemungkinan menerusi pewujudan sekurang-kurangnya 500,000 pekerjaan melalui inisiatif swasta-awam yang dapat melonjakkan pendapatan serta perbelanjaan.

“Strategi bank pusat yang berteraskan data susulan impak rangsangan perbelanjaan dan persekitaran kadar faedah akomodatif, dijangka menyaksikan OPR kekal stabil dalam separuh pertama tahun ini,” katanya.

Bagaimanapun, bank pelaburan itu mengingatkan bahawa risiko penurunan berkemungkinan disebabkan oleh cabaran usaha vaksinasi berikutan hanya kira-kira 30 peratus rakyat yang mendapatkan suntikan berkenaan setakat ini.

“Selain itu, rundingan dagangan akan datang Amerika Syarikat-China juga menjadi antara kebimbangan kerana melibatkan tempoh lebih lama berikutan penangguhannya,” katanya.

Sementara itu, AmBank Research berkata OPR dijangka kekal pada paras semasa sepanjang 2021 walaupun terdapat kemungkinan sebanyak 10-20 peratus untuk semakan naik melibatkan 25 mata asas pada separuh kedua tahun ini.

“Pada masa ini, tiada sebarang keperluan mendesak untuk BNM mengubah kadar sedia ada. Petunjuk ekonomi juga memaparkan momentum prestasi ekonomi yang bertambah baik,” katanya.

Menurutnya, walaupun inflasi dijangka meningkat pada suku kedua 2021, ia akan kembali stabil pada tempoh selepas itu.

“Kenaikan ini terutamanya disumbangkan oleh aspek kos. Inflasi diunjur sekitar 3.0 peratus-3.5 peratus dengan KDNK bagi 2021 dijangka sekitar 6.0 peratus dengan penurunan pada 5.0 peratus dan meningkat pada 7.0 peratus,” katanya.

Sementara itu, Moody’s Analytics pula berkata di sebalik pelaksanaan program vaksinasi itu, masih terdapat risiko penurunan susulan ancaman penularan baharu Covid-19 dan pelaksanaan semula sekatan pergerakan lebih meluas yang boleh menjejaskan usaha pemulihan ekonomi Malaysia.

“Keengganan menerima vaksin itu jika tidak ditangani dengan sewajarnya, boleh menjejaskan keyakinan serta imuniti berkelompok yang disasarkan,” katanya dalam nota penyelidikan.

Malah, katanya, lonjakan hasil Perbendaharaan AS baru-baru ini juga memberi kesan berganda ke atas ekonomi negara sedang pesat membangun, termasuk Malaysia.

Menurutnya, peningkatan hasil bon berkenaan boleh mencetuskan jualan besar-besaran di pasaran sedang pesat membangun selain menjejaskan kestabilan kewangan Malaysia.

“Atas faktor ini, ruang bagi perubahan dasar monetari adalah terhad. BNM perlu mengambil kira risiko ketidakstabilan kwangan serta pemulihan ekonomi yang tidak lancar.

“Oleh itu, bank pusat itu dijangka mengekalkan pendirian akomodatif itu sehingga akhir tahun ini dan pada masa sama mungkin beralih kepada pendekatan bersasar lain untuk merancakkan ekonomi,” katanya.


Indonesia rekod kematian tertinggi pesakit Covid-19 semalam

Indonesia semalam memaklumkan 1,566 pesakit meninggal dunia akibat jangkitan Covid-19 dalam tempoh 24 jam – kes kematian harian tertinggi pernah dicatatkan sejak wabak itu melanda negara berkenaan awal tahun lalu.

Angka itu sekali gus menjadikan jumlah keseluruhan pesakit yang meninggal dunia akibat Covid-19 di negara keempat di dunia paling ramai penduduk itu kepada 80,598, menurut data dikeluarkan Pasukan Petugas Penanganan Covid-19 Indonesia.

Negara itu turut melaporkan 49,071 jangkitan baharu harian menjadikan kumulatif 3,082,410 kes, manakala 38,988 pesakit sembuh menjadikan keseluruhan kes sembuh sebanyak 2,431,911.

Jumlah kes aktif pula sebanyak 569,901, sementara individu yang disyaki dijangkiti Covid-19 pula sebanyak 267,866 individu.

Wilayah Jawa Barat menyumbang kes tertinggi sebanyak 8,925, diikuti Jakarta (8,033), Jawa Timur (6,912), Jawa Tengah (4,498), Banten (2,626), dan Sumatera Utara (1,521).

Sementara itu, jumlah kes sembuh tertinggi direkodkan di Jakarta sebanyak 14,442, diikuti Jawa Barat (6,875), Jawa Tengah (4,095), Jawa Timur (4,085), dan Yogyakarta (976).

Dari segi jumlah kumulatif disahkan dijangkiti Covid-19, Jakarta merekodkan kes tertinggi sebanyak 778,520, diikuti Jawa Barat (556,180), Jawa Tengah (343,350), Jawa Timur (266,641), Kalimantan Timur (103,062), Yogyakarta (101,005), Banten (100,611), dan Riau (85,860). – Agensi


MoF sedia RM1.7 bilion sasar cipta 80,000 kerja tahun ini: Tengku Zafrul

Kementerian Kewangan memperuntukkan sebanyak RM1.7 bilion bagi program jangka pendek (MySTEP) 2022 dengan sasaran penciptaan 80,000 pekerjaan pada tahun ini.

Menterinya Tengku Datuk Seri Zafrul Tengku Abdul Aziz berkata perkerjaan tersebut boleh dimohon secara dalam talian di laman web http://www.mystep.mof.gov.my/.

“Oleh itu, saya berharap pencari kerja akan memanfaatkan segala peluang yang ada melalui Kementerian Kewangan dan Kementerian Sumber Manusia, sama ada di Karnival ini atau secara dalam talian melalui portal MyFutureJobs; MySTEP dan UpSkillMalaysia,” katanya dalam ucapan pada Majlis Pelancaran Kempen JaminKerja Keluarga di Kuala Lumpur, hari ini.

MySTEP adalah antara komponen di bawah inisiatif JaminKerja yang merupakan program pekerjaan jangka pendek secara kontrak di sektor awam serta Syarikat Berkaitan Kerajaan (GLC) dan dikelolakan oleh Agensi LAKSANA di bawah Kementerian Kewangan.

Tengku Zafrul berkata, kerajaan berjaya menempatkan 63,221 graduan pada tahun 2021 dengan 66 peratus ditempatkan di pelbagai kementerian dan agensi kerajaan manakala 34 peratus lagi di GLC, lapor Bernama.

“Saya yakin kerajaan akan dapat mengulangi semula kejayaan tahun lalu di mana pencapaian telah melebihi sasaran.

“Hampir 560,000 peluang pekerjaan berjaya dicipta, berbanding sasaran awal iaitu 500,000 bagi tahun 2021,” katanya.

Sementara itu, Tengku Zafrul berkata menurut laporan terkini yang diterbitkan oleh Pertubuhan Buruh Antarabangsa, kadar pengangguran global dijangka kekal pada tahap 207 juta orang pada tahun ini, berbanding 186 juta orang pada 2019.

“Sekiranya tidak ditangani, ia akan memperdalamkan jurang pendapatan di seluruh dunia termasuk Malaysia, dan akan melemahkan struktur ekonomi, kewangan dan sosial negara,” katanya.

Justeru, katanya, dasar-dasar kerajaan yang dirangka adalah bertujuan untuk mengelakkan kesan jangka panjang terhadap pasaran buruh, pendapatan isi rumah, dan perpaduan sosial.

Menurutnya, Bajet 2022 yang dijajarkan kepada Rancangan Malaysia Ke-12 (RMKe-12) akan meletakkan ekonomi negara di landasan yang kukuh supaya kita dapat membina semula ekonomi dengan lebih baik dan lebih berdaya tahan.


Skor indeks rasuah merosot, TI-M beri bimbang Malaysia menuju ke ‘arah salah’

Malaysia berisiko menuju ke ‘arah salah’ selepas Skor Indeks Persepsi Rasuah (CPI) Malaysia 2022 merosot kepada 47 mata.

Indeks tersebut yang dikeluarkan badan anti-rasuah dunia, Transparency International (TI) menyaksikan negara jatuh enam mata bagi tempoh tiga tahun dari kedudukan 53 pada 2019.

TI Malaysia dalam kenyataannya, berkata penurunan itu menunjukkan negara menuju ke ‘arah yang salah’ dalam memerangi rasuah, mendukung hak asasi manusia dan demokrasi di sektor awam.

“Negara Skandinavia terus mendominasi kedudukan indeks dengan Denmark, Finland, Norway dan Sweden antara 10 negara teratas atau ‘terbersih’, diikuti New Zealand dan Singapura dari rantau Asia Pasifik.

“Di kedudukan terbawah indeks, prestasi terburuk adalah Venezuela, Syria , Sudan Selatan dan Somalia,” kata laporan itu.

Selain itu, kegagalan Suruhanjaya Pencegahan Rasuah Malaysia (SPRM) menjadi institusi anti-rasuah yang bebas dan berkesan serta dipertanggungjawabkan secara langsung kepada Parlimen turut menyumbang kepada kemerosotan indeks.

“Tafsiran yang terlalu luas mengenai Akta Rahsia Rasmi menyebabkan kurangnya ketelusan dalam hal kepentingan awam seperti kontrak rundingan secara langsung.

“Keputusan mahkamah melepaskan tanpa membebaskan individu tertentu dalam kes rasuah berprofil tinggi menimbulkan persepsi negatif mengenai perjalanan proses undang-undang negara.

“Penjelasan yang lebih jelas daripada Jabatan Peguam Negara dapat mengurangkan persepsi sedemikian,” katanya.

Menurut laporan itu, lebih dua pertiga negara mempunyai masalah serius membabitkan rasuah dengan skor di bawah 50.

Denmark berada di kedudukan teratas indeks pada tahun ini dengan skor sebanyak 90, diikuti rapat oleh Finland dan New Zealand, masing-masing 87 mata.

Institusi demokratik yang kuat dan memandang tinggi hak asasi manusia juga menyebabkan negara itu antara yang paling aman di dunia.

Katanya, 26 negara antaranya United Kingdom, Qatar dan Guatemala, mencatatkan skor terendah dalam sejarah tahun ini.


Gempa bumi di Indonesia dirasai penduduk sekitar Lembah Klang

Wilayah Utara Sumatera, Indonesia digegarkan gempa bumi sederhana berukuran 5.7 skala Richter sekitar jam 3.28 pagi tadi.

Gegaran gempa bumi tersebut dilaporkan Jabatan Meteorologi Malaysia (MetMalaysia) dalam kenyataan hari ini dengan memaklumkan gempa itu berlaku pada jarak 286 kilometer barat daya dari Sabak Bernam, Selangor.

Menurut jabatan itu, gegaran mungkin dirasai di Lembah Klang, Selangor, Negeri Sembilan, Melaka serta Perak dan MetMalaysia akan terus memantau keadaan itu.

Orang ramai diminta mengisi borang di pautan https://forms.gle/xrnKwLo83vM8zmYG7 sekiranya terdapat maklumat gegaran.


Najib, Rosmah dibenar periksa barang sita yang disimpan BNM

Mahkamah Tinggi memberi kebenaran kepada bekas Perdana Menteri Datuk Seri Najib Razak dan isteri, Datin Seri Rosmah Mansor untuk memeriksa barang sita dari premis milik Obyu Holdings Sdn Bhd di Pavilion Residences yang kini disimpang di Bank Negara Malaysia (BNM).

Barang sita tersebut melibatkan 11,991 unit barang kemas yang disimpan dalam lebih 90 kotak, menurut laporan FMT.

Selain Najib dan isteri, pemilik syarikat barang kemas Lubnan, Global Royalty Trading SAL, Samer Halimah turut diberikan kebenaran untuk memeriksa barang kemas tersebut oleh mahkamah.

Peguam David Gurupatham, yang mewakili Samer, berkata hakim Mahkamah Tinggi Muhammad Jamil Hussin membenarkan pemeriksaan itu antara 25 Okt dan 5 Nov, dengan syarat mematuhi prosedur operasi standard (SOP) Covid-19.

Beliau berkata itu adalah kali ketiga arahan sedemikian dibuat.

“Tahun lepas, hakim memberikan dua tarikh untuk melakukan pemeriksaan tetapi tidak dapat dibuat kerana pandemik,” kata peguam, yang hadir bersama Venothany Rajagopal di hadapan Jamil untuk pengurusan kes.

Pengurusan kes seterusnya adalah pada 8 Nov.

Syarikat itu mendakwa menjual 44 barang kemas bernilai sekitar RM66 juta kepada Rosmah pada 2018 dan mahu dikembalikan kerana mendakwa Rosmah tidak membuat sebarang pembayaran.

“Ini kerana pembelian itu hanya akan dimuktamadkan selepas barang kemas tersebut dicuba,” kata Gurupatham.

Peguam Eleena Rashid mewakili Najib, dan Iskandar Shah Ibrahim dan Azamuddin Aziz mewakili Rosmah.

Najib, Rosmah dan Global Royalty adalah pihak ketiga yang ingin menuntut barang kemas dalam permohonan lucut hak difailkan pendakwaan terhadap Obyu Holdings, yang dimiliki oleh Bustari Yusof.

Pada 2019, pihak pendakwaan memfailkan permohonan pelucuthakan terhadap Obyu Holdings bagi menyita pelbagai barang termasuk 11,991 unit barang kemas, 401 utas jam tangan dan 16 jam tangan aksesori, 234 pasang cermin mata dan 306 beg tangan serta wang tunai dalam pelbagai denominasi berjumlah RM114,164,393.44.

Wang dan barang kemas itu dirampas oleh pihak berkuasa kerana didakwa terlibat dengan skandal dana 1Malaysia Development Berhad (1MDB).

Pada 25 Julai tahun lalu, Najib dan Rosmah telah memeriksa sejumlah 306 beg tangan, 401 jam tangan, 16 aksesori jam tangan dan 234 pasang cermin mata yang dirampas dari premis yang sama.


Mahkamah tangguh keputusan SIS mohon isytihar enakmen Islam tak sah

Mahkamah Persekutuan di Putrajaya hari ini menangguhkan keputusan berhubung tindakan undang-undang oleh Sisters In Islam (SIS) Forum (Malaysia) untuk mencabar peruntukan Enakmen Pentadbiran Agama Islam Selangor yang memberi kuasa kepada Mahkamah Tinggi Syariah negeri untuk mengkaji semula fatwa yang dikeluarkan pihak berkuasa agama negeri.

Panel sembilan hakim yang diketuai Ketua Hakim Negara Tun Tengku Maimun Tuan Mat menangguhkan keputusan itu selepas mendengar hujah daripada peguam Datuk Malik Imtiaz Sarwar yang mewakili SIS selaku pempetisyen dan Penasihat Undang-Undang Selangor Datuk Salim Soib@Hamid yang mewakili kerajaan negeri Selangor selaku responden, lapor Bernama.

Peguam Zainur Zakaria dan Mohamed Haniff Khatri Abdulla yang bertindak bagi pihak Majlis Agama Islam Selangor (MAIS) selaku pencelah juga berhujah pada prosiding yang dijalankan secara maya itu.

“Kami akan CAV (curia advisari vult) perkara ini. Kami tangguhkan kes ini,” kata Hakim Tengku Maimun.

Panel itu turut dianggotai Presiden Mahkamah Rayuan Tan Sri Rohana Yusuf; Hakim Besar Malaya Tan Sri Azahar Mohamed; Hakim Besar Sabah dan Sarawak Datuk Abang Iskandar Abang Hashim dan Hakim Mahkamah Persekutuan terdiri daripada Datuk Seri Mohd Zawawi Salleh, Datuk Vernon Ong Lam Kiat, Datuk Zaleha Yusof, Datuk Harmindar Singh Dhaliwal dan Datuk Rhodzariah Bujang.

Pada 22 September tahun lepas, Mahkamah Persekutuan memberikan kebenaran kepada SIS untuk meneruskan tindakan perundangannya di Mahkamah Persekutuan menerusi Perkara 4(4) Perlembagaan Persekutuan.

SIS memohon kebenaran itu untuk mendapatkan satu deklarasi bahawa Seksyen 66A Enakmen Pentadbiran Agama Islam (Negeri Selangor) 2003 adalah tidak sah.

Seksyen 66A menyatakan bahawa Mahkamah Tinggi Syariah, boleh, demi kepentingan keadilan, atas permohonan mana-mana orang, menggunakan bidang kuasanya untuk mendengar dan membenarkan permohonan bagi semakan kehakiman terhadap keputusan yang dibuat oleh Majlis atau jawatankuasa dalam menjalankan tugas di bawah Enakmen ini.

Terdahulu, Malik Imtiaz berhujah kuasa semakan kehakiman adalah intrinsik dan wujud dalam kuasa kehakiman mahkamah sivil.

“Kuasa ini diberikan secara eksklusif di mahkamah sivil. Kuasa tersebut hanya boleh dilaksanakan oleh mahkamah yang ditubuhkan di bawah Bahagian XI Perlembagaan Persekutuan. Seperti yang dinyatakan dalam kes Indira Gandhi, Mahkamah Syariah bukanlah mahkamah seperti itu dan oleh itu tidak boleh menggunakan kuasa semakan kehakiman,” kata peguam itu.

SIS memfailkan permohonan itu pada Januari lepas dan menamakan Kerajaan Negeri Selangor sebagai responden.

Pada 27 Ogos tahun lepas, Mahkamah Tinggi Kuala Lumpur menolak permohonan semakan kehakiman SIS untuk mencabar keputusan Jawatankuasa Fatwa Selangor yang mengisytiharkan pertubuhan itu sebagai sesat dan menyeleweng daripada ajaran Islam yang sebenar.

Hakim Mahkamah Tinggi ketika itu Datuk Nordin Hassan (kini Hakim Mahkamah Rayuan) memutuskan bahawa mahkamah sivil tidak mempunyai bidang kuasa berkaitan hukum syarak dalam Undang-Undang Syariah sambil menambah bahawa isu fatwa mempunyai kaitan dengan Undang-Undang Syariah dan terletak di bawah bidang kuasa eksklusif Mahkamah Syariah.

Beliau berkata Seksyen 66A adalah ruang untuk memohon semakan kehakiman terhadap jawatankuasa fatwa di Mahkamah Tinggi Syariah.

Bagaimanapun, rayuan SIS terhadap keputusan Mahkamah Tinggi yang menolak permohonan semakan kehakiman pertubuhan itu belum selesai di Mahkamah Rayuan.


Shahrir tak berakal, jika saya tekan butang Johor jatuh, kata Muhyiddin

Presiden Bersatu, Tan Sri Muhyiddin Yassin mengingatkan bahawa beliau boleh ‘menekan butang’ yang akan menyebabkan beberapa negeri tumbang dan kemungkinan terpaksa mengadakan Pilihan Raya Negeri (PRN).

Namun, bekas Perdana Menteri itu berkata beliau enggan berbuat demikian kerana memikirkan keselamatan rakyat tatkala pandemik Covid-19 masih menular di seluruh negeri, tidak seperti sesetengah pihak yang mementing kuasa semata-mata.

Menempelak kenyataan veteran UMNO Tan Sri Shahrir Samad yang mencabar Bersatu menarik sokongan kepada Menteri Besar Johor, Datuk Hasni Mohammad, Muhyiddin berkata cabaran itu kurang bijak dan berniat jahat.

Beliau menyifatkan kenyataan Shahrir itu tidak mempedulikan keselamatan rakyat Johor sekiranya PRN diadakan.

Pengerusi Perikatan Nasional (PN) itu berkata jika Bersatu menarik sokongan kepada Hasni sudah tentu PRN Johor akan diadakan, sekali gus menyebabkan keselamatan rakyat negeri itu terancam dalam keadaan pandemik Covid-19 yang menular sekarang.

Beliau tidak akan bertindak bodoh seperti segelintir pemimpin UMNO yang menarik sokongan terhadap kerajaan sendiri, dan akhirnya menyebabkan rakyat Melaka terpaksa menanggung risiko Covid-19.

“Cabaran itu berniat jahat. Shahrir nak macam mana berlaku di Melaka, berlaku di Johor.

“Jangan cabar saya. Sekarang saya boleh tekan semua butang, semua jatuh. Kamu nak itu berlaku? Saya tak takut, tapi saya fikirkan nasib rakyat Johor.

“Tengok di Melaka. Jahat. Kerajaan sudah ada. Dia sendiri tumbangkan. Shahrir cabar Bersatu tarik sokongan supaya pemimpin itu jatuh,” katanya pada sidang media di Jasin, Melaka, hari ini.

Bekas Perdana Menteri itu berkata demikian ketika diminta mengulas kenyataan Shahrir semalam, yang mencabar Bersatu menarik sokongan kepada Hasni.

Ini susulan Muhyiddin ketika berucap pada satu majlis di Shah Alam, semalam, menyifatkan UMNO sebagai parti yang mementingkan diri sendiri, walaupun ketika rakyat berdepan ancaman Covid-19.

Muhyiddin berkata, pemimpin politik sewajarnya memikirkan soal rakyat dalam tempoh sukar ketika ini, selain mendakwa cabaran Shahrir dibuat kerana beliau marah akibat tewas pada Pilihan Raya Umum Ke-14 (PRU14).

“Takkan saya nak buat di Johor, bodohlah saya. Cabaran itu sangat tidak munasabah. Kenyataan politik yang amat tidak bertanggungjawab. Sepatutnya, orang Johor marah Shahrir.

“Sorry to say he has lost his bearing. Dia cuma peduli tentang kuasa. Dia kalah pada PRU lepas… jadi dia marah sebab dia kalah. Kalau nak balas saya boleh buat, tetapi saya kesian dengan rakyat Melaka,” katanya.

Cabaran Shahrir bagaimanapun dilihat sebagai usaha beliau untuk kembali menjadi wakil rakyat dengan bertanding mana-mana kawasan Dewan Undangan Negeri (DUN) sekiranya PRN Johor diadakan, setelah kalah pada PRU 2018 lalu.

Pada PRU14 lalu, Shahrir yang juga orang kuat UMNO dan Pengerusi Felda ketika itu kalah di Parlimen Johor Bahru kepada pendatang baharu Akmal Nasir daripada PKR dengan mendapat 30,270 undi, berbanding 50,052 undi.


PRU-15 : Tiket penerbangan ke Sabah Sarawak masih mahal

Menjelang hari pengundian Pilihan Raya Umum ke-15 (PRU-15) pada 19 November ini, harga tiket tiket penerbangan antara Sabah, Sarawak dan Semenanjung masih tidak menunjukkan penurunan masalah semakin meningkat.

Timbalan Ketua Menteri Sabah, Datuk Seri Bung Moktar Radin berkata Kementerian Pengangkutan perlu mengawal ketat harga tiket penerbangan bagi memastikan pengundi mampu membeli tiket untuk pulang mengundi.

“Kadar tambang pergi balik khususnya antara Sabah dan Semenanjung menunjukkan kadar yang semakin tinggi menjelang dua tiga hari sebelum hari mengundi pada 19 November. Ini sesuatu yang membimbangkan.

“Situasi itu sesuatu yang merugikan negara terutama kepada golongan yang dijangka paling ramai terjejas iaitu pengundi muda atau Undi18 kerana tambang mahal,” katanya dalam kenyataan di sini pada Rabu.

Semakan di dua laman web penyedia perkhidmatan penerbangan hari ini (26 Oktober 2022) mendapati harga tiket penerbangan sehala dari Kuala Lumpur ke Kota Kinabalu  pada 18 November antara RM335 sehingga RM491.

Manakala penerbangan ke Miri pada tarikh sama antara RM 305 hingga RM 332 sehala menjadikan tiket penerbangan pergi balik ke Sabah Sarawak boleh mencecah sehingga RM700 atau RM800 seorang belum mengambil kira kos tambahan lain seperti Grab atau teksi.

Bung Moktar yang juga Pengerusi BN Sabah mencadangkan agar Suruhanjaya Pilihan Raya (SPR) meletakkan pengundi muda dalam kategori pengundi awal atau undi pos untuk memastikan mereka tidak terlepas menunaikan tanggungjawab demokrasi.

Katanya kaedah ini dapat menangani masalah ketidakmampuan pelajar membeli tiket penerbangan yang mahal untuk pulang mengundi khususnya pelajar Sabah atau Sarawak di Semenanjung dan sebaliknya.

“SPR perlu mencari jalan bagi memudahkan golongan pelajar atau pengundi muda 18 tahun untuk menunaikan tanggungjawab sebagai pengundi dan antara kaedah terbaik ialah memasukkan mereka sebagai pengundi awal atau pengundi pos,” katanya.


KPM tidak anaktirikan Klang, Radzi Jidin bidas Ganabatirau

Bekas menteri pendidikan, Datuk Dr Mohd Radzi Md Jidin membidas dakwaan Ahli Parlimen Klang, Ganabatirau Veraman yang menuding jari kepada kerajaan sebelum ini berkait pembangunan sekolah di kawasannya.

Pada persidangan Dewan Rakyat semalam, Ahli Parlimen DAP itu menuduh kawasannya dianaktirikan oleh kerajaan sebelum ini susulan tiada pembangunan sekolah baharu sejak 20 tahun lalu.

Menurut Mohd Radzi, dakwaan tersebut jelas tidak benar susulan beberapa sekolah terbabit dengan pembinaan bangunan baharu.

“Semasa perbahasan Ganabatirau semalam beliau ada menyentuh berkaitan kawasan Klang tidak diberi perhatian oleh kerajaan terdahulu. Sebagai salah seorang menteri pendidikan terdahulu, saya cuba mencelah untuk memberikan penjelasan namun, tidak diberikan ruang.

“Tuduhan YB Klang bahawa kawasan tersebut dianaktirikan adalah tidak benar, khususnya sewaktu saya di Kementerian Pendidikan Malaysia (KPM),” katanya melalui kenyataan di Facebook.

Jelasnya projek pembinaan bagi sekolah baharu mengikut prosesyang telus dan mengambil kira kepadatan penduduk di satu-satu kawasan.

“Untuk makluman YB Klang, ketika saya di KPM antara sekolah yang lulus di RP1-RMK12 dan RP2-RMK12 di Klang adalah SMK Kota Kemuning (2), Klang melibatkan pembinaan baharu 42 bilik darjah, SK Bukit Raja, Klang bagi pembinaan baharu 36 bilik darjah dan SMK Meru (2), Klang bagi pembinaan baharu 42 bilik darjah.

“Selain itu terdapat dua projek pembinaan bangunan baharu iaitu SK Pulau Indah, Klang untuk bangunan baharu 12 bilik darjah dan dewan terbuka kemudian SMK Meru, Klang melibatkan bangunan baharu yang mengandungi lapan bilik darjah PPKI juga kemudahan lain,” katanya

Tambahnya, “tidak timbul isu menganaktirikan siapa-siapa. Saya percaya proses yang sama akan diteruskan oleh KPM pada masa akan datang.”


5,162 kes baharu Covid-19, turun dua hari berturut-turut

Jangkitan baharu Covid-19 di seluruh negara dalam tempoh 24 jam sehingga 12 tengah hari tadi turun lagi dua hari berturut-turut, setelah naik melepasi 6,500 kes pada 12 November lalu.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 5,162 jangkitan baharu dilaporkan, berbanding 5,809 kes yang dicatat dalam tempoh sama semalam.

Menurutnya, jumlah terbaharu itu menjadikan kumulatif positif sejak awal tahun lalu hingga tengah hari tadi meningkat kepada 2,546,309 kes.

Bagaimanapun, berdasarkan statistik dalam laman sesawang COVIDNOW kendalian Kementerian Kesihatan (KKM) sehingga semalam seramai 2,446,197 pesakit disahkan sembuh.

Sehingga semalam, Selangor kekal merekodkan jumlah kes positif tertinggi iaitu sebanyak 729,005, manakala 705,129 daripadanya disahkan sembuh. Sebanyak 9,681 kematian turut direkodkan di negeri itu sehingga semalam.

Setakat semalam juga, Selangor merekodkan 15,689 kes aktif dengan 13,030 pesakit menjalani kuarantin di rumah; 1,465 ditempatkan di PKRC; 1,109 dimasukkan ke hospital; dan 85 pesakit dirawat di unit rawatan rapi, termasuk 51 yang memerlukan alat bangtuan pernafasan.


Tipu pinjaman wang RM5 juta, bekas pengarah syarikat hartanah didakwa

Bekas pengarah syarikat hartanah mengaku tidak bersalah di Mahkamah Sesyen Kuala Lumpur, hari ini atas pertuduhan menipu sebuah syarikat berhubung pinjaman wang RM5 juta, lima tahun lepas.

Teoh Soo Beng, 56, yang memakai kemeja berwarna biru, juga mengaku tidak bersalah atas pertuduhan pecah amanah dan pertuduhan pilihan menyalahgunakan empat unit kediaman di Pulau Pinang yang dijadikan cagaran di bawah perjanjian pinjaman wang, lapor Bernama.

Mengikut pertuduhan pertama, lelaki itu didakwa menipu Syarikat Puas Murni Sdn Bhd untuk memberikan pinjaman wang RM5 juta kepada tertuduh dengan memasuki perjanjian pinjaman wang dan perjanjian pinjaman dan penyerahan hak, bertarikh 25 Mei 2017 di Plaza Riverwalk, No. 1, Jalan Selvadurai Off Jalan Sultan Azlan Shah di sini, antara Mei 2017 dan September 2019.

Tertuduh didakwa memperdayakan syarikat itu untuk mempercayai bahawa empat harta milik tertuduh iaitu empat unit kediaman di Jazz Suite, Jalan Seri Tanjung Pinang 1, Tanjung Tokong, Pulau Pinang akan dijadikan sebagai cagaran sepanjang tempoh perjanjian pinjaman wang berlesen berkenaan sehingga mendorong syarikat itu memberikan pinjaman wang RM5 juta kepada tertuduh.

Pertuduhan dikemukakan mengikut Seksyen 420 Kanun Keseksaan yang membawa hukuman penjara tidak kurang satu tahun dan maksimum 10 tahun serta sebat dan boleh didenda, jika sabit kesalahan.

Bagi pertuduhan kedua, Teoh didakwa melakukan pecah amanah dengan menjual empat harta cagaran itu dengan melanggar terma perjanjian pinjaman wang dan perjanjian pinjaman dan penyerahan hak, yang ditandatangani dengan Syarikat Puas Murni.

Dia dituduh melakukan kesalahan itu di lokasi sama antara November 2018 dan September 2019, mengikut Seksyen 405 Kanun Keseksaan yang membawa hukuman penjara maksimum lima tahun atau dengan sebat atau kedua-duanya, jika sabit kesalahan.

Sementara itu, tertuduh turut didakwa atas pertuduhan pilihan menyalahgunakan empat harta sama yang telah dijadikan sebagai cagaran di bawah perjanjian pinjaman wang dan perjanjian pinjaman dan penyerahan hak, yang ditandatangani dengan syarikat sama (Puas Murni) di Gurney Tower, Persiaran Gurney, Pulau Pinang antara Mei 2017 dan September 2019.

Pertuduhan dikemukakan mengikut kesalahan Seksyen 403 Kanun Keseksaan yang memperuntukkan hukuman penjara tidak kurang enam bulan dan maksimum lima tahun dan sebat serta boleh didenda, jika sabit kesalahan.

Timbalan Pendakwa Raya Nurliyana Mohd Jafri menawarkan jaminan RM1 juta dengan seorang penjamin bagi ketiga-tiga pertuduhan manakala peguam S Raveentharan yang mewakili tertuduh memohon jaminan RM5,000 dengan alasan anak guamnya perlu menyara ibu bapa, isteri dan anak-anaknya.

“Jaminan hanyalah untuk memastikan kehadiran tertuduh di mahkamah dan seharusnya dalam nilai yang munasabah. Tiada risiko tertuduh akan melarikan diri kerana dia telah memfailkan untuk kebankrapan pada 25 Sept 2020,” kata peguam itu.

Hakim Kamarudin Kamsun membenarkan tertuduh diikat jamin RM50,000 dengan seorang penjamin bagi kesemua pertuduhan dan menetapkan 21 Sept untuk sebutan semula kes.


Perbelanjaan pengguna merosot pada 2023?

“Bulan lepas sewa RM1,600 lebih, bulan ini terus jadi RM1,800. Apabila OPR naik lagi, saya bimbang kadar sewa boleh mencecah RM2,000 selepas ini.

“Itu sebab kalau aliran tunai di paras ‘minimum’ dan tak pernah dikenakan kenaikan kadar sewa lebih tiga tahun, kemungkinan aliran tunai boleh menjadi negatif.” Begitulah keluhan seorang pekerja swasta mengenangkan nasibnya pada tahun ini.

Walaupun Bank Negara Malaysia (BNM) pada awal tahun ini mengekalkan ramalannya bahawa ekonomi Malaysia akan berkembang dalam julat empat  hingga lima peratus pada 2023, sesetengah pakar ekonomi berpendapat bahawa beberapa cabaran dan ketidaktentuan ekonomi seperti kesan kenaikan kadar faedah, rasionalisasi subsidi, ketidaktentuan politik dan prestasi global yang perlahan mungkin menjejaskan prospek perbelanjaan jangka pendek pengguna di Malaysia pada separuh kedua 2023.

Pada 3 Mei 2023, BNM telah menaikkan kadar dasar semalaman (OPR) sebanyak 0.25 kepada 3 peratus. Ini adalah kali pertama tahun ini OPR dinaikkan selepas dikekalkan pada kadar 2.75 peratus sebanyak dua kali dalam bulan Januari dan Mac.

Kadar faedah yang meningkat ini akan memberi tekanan kepada peminjam untuk membayar hutang sedia ada mereka selain menjejaskan kemampuan mereka untuk berbelanja seperti biasa. Kesan jangka pendek bagi situasi ini ialah sektor runcit dan perniagaan yang bergantung kepada permintaan dan perbelanjaan pengguna akan terkesan.

Selain itu, cadangan rasionalisasi subsidi yang diumumkan oleh pihak kerajaan baru-baru ini yang berhasrat untuk mengenakan caj tarif elektrik semasa dan tidak diberikan subsidi kepada pengguna domestik yang menggunakan elektrik berlebihan juga dijangka boleh memberi kesan negatif jangka pendek kepada perbelanjaan domestik pengguna.

Ini kerana secara umumnya, sebarang pengurangan dalam subsidi akan meningkatkan inflasi dan mengurangkan kuasa beli pengguna. Keadaan ini hanya boleh dielakkan jika langkah tersebut dilakukan secara beransur-ansur dan cekap seperti mengekalkan subsidi bersasar kepada golongan yang berpendapatan rendah serta kurang bernasib baik.

Secara keseluruhannya, corak perbelanjaan pengguna pada separuh kedua 2023 dijangka merosot disebabkan pelbagai faktor dalaman dan luaran yang disebutkan tadi.

Dalam pada itu, perunding kewangan, Dr. Adam Zubir berkata, implikasi kenaikan OPR hanya melibatkan mereka yang mempunyai pembiayaan dengan kadar yang berubah-ubah.

“Jika pinjaman individu tersebut adalah tetap, maka dia tidak perlu risau. Namun, kebanyakan daripada kita yang mempunyai pinjaman rumah, pinjaman Amanah Saham Bumiputera dan kad kredit sememangnya akan terkesan.

“Ia akan menyebabkan komitmen bulanan dinaikkan dan kelayakan pinjaman bank juga akan diperketatkan disebabkan lebihan pendapatan semakin berkurang,” katanya.

Selain itu, Adam menjelaskan bahawa kuasa membeli yang dimiliki oleh seseorang individu itu juga menjadi semakin mengecil.

“Sebagai contoh, jika anda mempunyai gaji sebanyak RM3,000 dan hutang pinjaman pula RM1,500. Kuasa membeli adalah separuh daripada pendapatan.

“Namun, apabila OPR naik, mungkin hutang pinjaman menjadi RM1,600, maka kuasa membeli menurun kepada hanya RM1,400,” ujarnya.

Sehubungan itu, katanya, orang ramai dinasihatkan untuk mengawal perbelanjaan dan mengurus kewangan bagi menghadapi kos sara hidup yang tinggi ketika ini yang disifatkan sementara sebelum keadaan ekonomi kembali stabil.

Berbelanja apa yang perlu sahaja sementara menanti keadaan ekonomi kembali stabil.


Jordan, Palestin kecam tindakan rejim Zionis ‘rampas’ Masjidil Aqsa

Kenyataan Perdana Menteri Israel Naftali Bennett yang berkata semua keputusan berkaitan Masjid Al-Aqsa dan Baitulmaqdis diputuskan oleh kerajaan Israel tanpa mengira sebarang pertimbangan luaran, mencetuskan kemarahan dalam kalangan rakyat Jordan dan Palestin.

Kenyataan pada Ahad lalu dilihat sebagai membatalkan Perjanjian Damai Jordan-Israel 1994 yang memberi peranan kepada Amman dalam mengurus dan menyelia kesucian Islam dan Kristian di Baitulmaqdis, termasuk mengurus hal ehwal masjid ketiga suci umat Islam.

Resolusi Liga Bangsa-Bangsa 1930 pula menyatakan bahawa hak milik Masjid Al-Aqsa, Tembok Al-Buraq dan plaza bersebelahan adalah milik umat Islam sahaja.

Sebelum ini, Bennett dilaporkan berkata Israel menolak sebarang campur tangan asing.

Perdana Menteri rejim itu juga menarik balik perjanjian antara Israel dan Jordan mengenai pengurusan perkarangan Masjid Al-Aqsa dan menghalang pencerobohan oleh peneroka Yahudi di halamannya.

Bennett berkata sebarang keputusan berhubung Masjid Al-Aqsa dan Baitulmaqdis akan dibuat oleh kerajaan Israel.

Jawatankuasa Palestin di Parlimen Jordan mengecam kenyataan Bennett sebagai “tidak bertanggungjawab” dan menyeru Perdana Menteri Israel itu untuk tidak menguji kesabaran dua bilion umat Islam.

Jawatankuasa itu mengecam kenyataan Bennett yang dianggap mahu mencetuskan konflik agama di rantau itu, menyebutnya rampasan kuasa terhadap realiti bersejarah Masjid Al-Aqsa dan Baitulmaqdis.

Ahli Parlimen Jordan Mohammed Al-Zahrawi menggelar Israel sebagai kuasa penjajah yang mengamalkan keganasan dan jenayah terhadap rakyat Palestin, dan yang tidak mempunyai legitimasi agama, sejarah atau undang-undang di Baitulmaqdis.

Jawatankuasa Palestin mengulangi penolakan Jordan terhadap pembahagian ruang di Masjid Al-Aqsa, dan menegaskan Baitulmaqdis akan kekal sebagai ibu kota Palestin.

Pegawai Jordan dan Israel telah bersetuju untuk bertemu selepas Ramadan untuk membincangkan peraturan di sekitar Masjid Al-Aqsa, tetapi Awqaf Islam di Baitulmaqdis berkata “tiada perkembangan lanjut berlaku mengenai mesyuarat tersebut.”

Sebagai sebahagian daripada perjanjian damai Israel-Jordan, Amman kekal berperanan ke atas kompleks masjid, dengan setiap pihak menyediakan akses ke tempat-tempat kepentingan keagamaan dan sejarah.

Sementara itu, rakyat Palestin menuntut pihak berkuasa Israel mengalihkan model kuil, yang terletak berhampiran Pintu Mughrabi, di mana ekstremis Yahudi memasuki kawasan itu, atas dasar ia berfungsi sebagai peringatan matlamat mereka untuk menggantikan Kubah Batu.

“Bennett salah, dan terdapat perjanjian antara Israel dan Jordan, yang memberikan Jordan peranan unik di Al-Aqsa,” kata aktivis keamanan Israel terkemuka Gershon Basking.

Baitulmaqdis Timur, dengan tapak suci Islam dan Kristian, adalah ibu kota abadi Negara Palestin selaras dengan resolusi legitimasi antarabangsa, yang terbaru ialah Resolusi No. 2334, yang mengesahkan bahawa Baitulmaqdis Timur adalah sebahagian daripada Palestin, dan semua bentuk penempatan adalah haram.

Jurucakap Presiden Palestin Mahmood Abbas, Nabil Abu Rudeineh berkata sebarang percubaan Israel untuk menghalalkan pendudukannya ke atas tanah Negara Palestin, termasuk Baitulmaqdis Timur, adalah percubaan yang tidak berjaya bertujuan menutup pencapaian Palestin yang dibuat berkat keteguhan dan kepatuhan mereka kepada kesucian Islam dan Kristian.

Beliau menegaskan bahawa “satu-satunya cara untuk mencapai keselamatan, keamanan dan kestabilan di rantau itu dan dunia juga ialah pengiktirafan hak rakyat Palestin dan resolusi legitimasi antarabangsa yang menetapkan penamatan pendudukan dan penubuhan sebuah negara Palestin yang merdeka, dengan Baitulmaqdis Timur sebagai ibu kotanya.

Abu Rudeineh juga mengulas kenyataan Bennett yang mengatakan Israel menghormati semua agama.

“Kenyataan ini mengelirukan dan tidak betul, seperti yang dibuktikan oleh pencerobohan berterusan ke dalam Masjid Al-Aqsa dan sekatan ke atas jemaah di Gereja Holy Sepulcher semasa cuti baru-baru ini.” – Agensi


Proses pengundian pilihan raya Filipina bermula

Kira-kira 65.7 juta pengundi berdaftar di Filipina mula mengundi untuk memilih presiden dan kira-kira 18,000 pegawai kerajaan yang lain, lapor Xinhua.

Sejumlah 37,211 pusat mengundi di seluruh negara dibuka 6 pagi waktu tempatan (2200 GMT Ahad) dan akan ditutup pada 7 malam waktu tempatan (1100 GMT), lapor Bernama.

Pengundi turut akan memilih naib presiden, 12 senator, lebih 300 ahli Dewan Rakyat dan lebih 17,000 pegawai tempatan.

Calon presiden dan bekas Senator Ferdinand Marcos Jr., 64, anak kepada bekas Presiden Ferdinand Marcos, mengundi di Sekolah Rendah Mariano Marcos Memorial di Batac City, di wilayah Ilocos Norte.

Pencabarnya yang juga penyandang Naib Presiden, Maria Leonor Robredo, 57, mengundi di kampung halamannya di bandar Naga wilayah Bocol.

Selain Marcos dan Robredo, ada lapan lagi calon yang bersaing untuk merebut jawatan presiden termasuk ikon tinju, senator Emmanuel Pacquiao, 43, Datuk Bandar Manila dan bekas pelakon Francisco Domagoso, 47, dan bekas ketua polis negara senator Panfilo Lacson, 73.

Datuk Bandar Davao City, Sara Duterte-Carpio, 43, anak perempuan Presiden Rodrigo Duterte mengetuai perlumbaan untuk jawatan naib presiden.

Pemangku jurucakap Suruhanjaya Pilihan Raya Filipina, John Rex Laudiangco berkata keadaan setakat ini terkawal. Lebih banyak pasukan keselamatan dihantar ke kawasan itu.

Pesuruhjaya Suruhanjaya Pilihan Raya Filipina, George Garcia berkata tarikh untuk pengisytiharan presiden dan naib presiden masih belum ditetapkan namun, keputusan awal dijangka dapat dikeluarkan sebelum Kongres bersidang.

Kerajaan telah menugaskan 45,000 tentera dan 60,000 polis untuk memastikan pilihan raya berjalan lancar. Selain itu seramai 12,000 lagi anggota keselamatan telah bersiap sedia untuk menghadapi sebarang kemungkinan.

Sebelum ini, pemangku ketua Polis Negara, Jeneral Vicente Danao memberi amaran polis akan menggunakan “kuasa undang-undang” ke atas kumpulan yang merancang untuk mengganggu proses pilihan raya.


Warga Shanghai ‘kehabisan bekalan makanan’ susulan sekatan pergerakan

Susulan sekatan pergerakan yang dilaksanakan bagi menyekat penularan Covid-19, warga Shanghai kini kehabisan bekalan makanan ringan dan pihak kerajaan bertindak lambat dalam menyediakan bekalan semasa tempoh penutupan.

Penduduk di bandar perniagaan China itu bergelut untuk mendapatkan bekalan daging, beras dan lain-lain makanan susulan pelaksanaan kawalan Covid-19 yang mengurung 25 juta orang ramai di dalam rumah masing-masing sehingga mencetuskan ketegangan pada ketika kerajaan bergelut membendung penularan wabak tersebut.

Warga Shanghai juga mengadu bekalan makanan yang dijual dalam talian juga kehabisan dengan cepat.

Terdapat juga segelintir penduduk lewat mendapat bungkus makanan seperti daging dan sayur-sayuran untuk beberapa hari, malah dibiarkan tanpa sebarang maklumat bila sekatan pergerakan akan ditamatkan.

Shanghai kini berdepan peningkatan lonjakan kes Covid-19 dan dijadikan kajian kerajaan China dalam strategi “sifar Covid” apabila setiap orang dijangkiti akan diasingkan daripada masyarakat.

Pada Khamis, China merekodkan 23,107 kes baharu di seluruh negara dengan hampir majoritinya bersimptom dan hanya 1,323 kes daripadanya tidak bersimptom.

Kes tertinggi dicatatkan di Shanghai sebanyak 19,989 kes dengan 329 kes bergejala direkodkan.

Aduan kehabisan bekalan makanan bermula oleh penduduk timbul selepas Shanghai mula menutup segmen bandar itu pada 28 Mac lalu.


Ada kes mahkamah pun tak apa, janji lantik Zahid kerajaan stabil: Mat Maslan

Keputusan melantik Datuk Seri Ahmad Zahid Hamidi sebagai Timbalan Perdana Menteri (TPM) dalam kerajaan Pakatan Harapan (PH)-Barisan Nasional (BN) dipertahankan Datuk Seri Ahmad Maslan.

Setiausaha Agung UMNO itu tidak melihat kes mahkamah dihadapi Presiden itu sebagai penghalang bagi diberi jawatan tersebut memandangkan kerajaan akan stabil selepas ini, ia selepas Zahid sebelum ini pernah berkomplot dengan cikgunya menarik sokongan terhadap kerajaan Perikatan Nasional (PN).

“Tidak pernah satu Kabinet pun yang tidak menerima kritikan…berapa banyak kali kita melihat ada satu perkara yang 100 peratus sempurna. Mesti ada pihak yang tidak bersetuju di sana sini.

“Jika kita memberikan kepada orang lain, selain Presiden (Ahmad Zahid), kestabilan itu agak tercabar. Kestabilan pertama dalam UMNO dan kedua dalam Kerajaan Perpaduan itu sendiri.

“Oleh itu kita ingin kestabilan dan mengikut hierarki parti satu perkara yang sesuai dibuat pada saat ini,” katanya dipetik laporan Bernama selepas menghadiri program ceramah di Kampung Pianggu, Rompin.

Untuk rekod, Perdana Menteri Datuk Seri Anwar Ibrahim yang dianggap cikgu kepada Zahid baru-baru ini melantik anak muridnya itu menjadi TPM.

Langkah melantik Zahid itu dikritik banyak pihak dan badan bukan kerajaan yang menyifatkan ia keputusan yang melanggar prinsip sebuah pentadbiran yang berintegriti dan bersih.

Ditanya mengenai penerimaan parti terhadap keputusan barisan jemaah Kabinet, Ahmad berkata maklum balas positif diterima daripada peringkat akar umbi parti.

“Kita sedar kita hanya ada 30 kerusi dan enam wakil (menjadi menteri) pada pandangan kita Alhamdulillah, walaupun kita meminta lebih. Kita tunggu senarai Timbalan Menteri pula,” katanya lagi.


Kaji hukuman alternatif ganti sebat, kata menteri undang-undang

Kerajaan melalui Bahagian Hal Ehwal Undang-Undang dan Jabatan Peguam Negara (AGC) sedang mengkaji hukuman alternatif bagi menggantikan hukuman sebat yang dilihat terlalu kejam dan tidak berperikemanusiaan, yang diwarisi daripada zaman kolonial.

Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar, berpandangan hukuman sebatan sehingga 15 kali dianggap keterlaluan kerana, hanya dengan tiga sebatan boleh ‘menghancurkan daging’ seseorang.

“Ini pandangan peribadi saya… sebatan ini amat kejam dan tidak berperikemanusiaan. Saya hilang kata-kata apabila sebut pasal hukuman sebat sampai 15 kali… sebat tiga kali pun dah pengsan. Jadi, saya hendak kaji secara holistik bersama pihak tertentu mengenai hukuman itu.

“Lagipun soal sebatan ini diwarisi daripada pihak kolonial dulu. Kenapa mesti kekal perkara ini? Kenapa orang di Malaysia kena sebat, kenapa di England tidak disebat,” katanya menurut Bernama.

Beliau berkata demikian ketika ditemui media selepas berucap pada Simposium Keluarga Malaysia: Pencapaian dan Harapan, di Putrajaya, hari ini (21 Ogos 2022).

Wan Junaidi berkata hukuman sebatan itu perlu dikaji semula malah dasar transformasi penjara dan kehakiman perlu melihat semula perkara tersebut di samping melihat hukuman gantian kepada undang-undang mati mandatori.

Justeru, beliau berkata sebuah jawatankuasa teknikal akan ditubuhkan untuk membuat kajian selain mendapatkan input daripada semua pihak serta pemegang taruh.

Wan Junaidi berkata menerusi pindaan itu kelak, hakim akan diberi budi bicaranya untuk menetapkan berapa jumlah sebatan yang akan diberikan sesuai dengan kesalahan atau jenayah yang dilakukan.

“Contohnya, kalau seseorang itu latar belakang itu teruk sangat kes dia, contohnya masa dia tahan sebelum bunuh orang itu, dia dera, aniaya dengan kejam sekali, jadi hakim boleh menggunakan budi bicaranya,” katanya.

Ditanya hukuman alternatif yang sesuai bagi menggantikan hukuman sebatan, Wan Junaidi berkata beliau berpandangan kaedah sebatan mengikut undang-undang Islam dilihat lebih sesuai.

Beliau berkata kajian hukuman alternatif bagi sebatan dijangka dibentangkan pada sidang Parlimen pada Oktober depan bersama 11 kesalahan yang dijatuhkan hukuman mati mandatori iaitu sembilan kesalahan di bawah Kanun Keseksaan dan dua kesalahan di bawah Akta Senjata Api (Penalti Lebih Berat) 1971.

Katanya, kerajaan juga akan meneliti syor hukuman gantian bagi satu kesalahan mengikut Seksyen 39B Akta Dadah Berbahaya 1952 dan 22 kesalahan lain yang memperuntukkan hukuman mati mandatori, tetapi dengan budi bicara mahkamah.


Sah PKR bingai, kata Najib ulas isu bantuan kepada Sapura Energy

Datuk Seri Najib Razak hari ini menyifatkan PKR sebagai parti yang tidak layak untuk mentadbir negara, kerana tidak memahami bagaimana untuk menjaga rakyat Malaysia.

Bekas Perdana Menteri itu yang mempertahankan desakannya supaya kerajaan menerusi Petronas membantu Sapura Energy, juga berkata PKR tidak boleh dibenar untuk mengurus ekonomi negara.

“Kenyataan PKR berhubung Sapura ini adalah bukti kukuh bahawa parti ini tidak layak mentadbir negara, tidak boleh dibenarkan mengurus ekonomi dan tak faham bagaimana menjaga rakyat. Sah mereka bingai,” katanya dalam kenyataan hari ini.

Beliau mengulas kenyataan Bendahari Agung PKR, Lee Chean Chung, bahawa Sapura bukanlah syarikat berprestasi cemerlang yang amat perlu diselamatkan.

“Sapura bukanlah syarikat berprestasi cemerlang yang amat perlu diselamatkan sebagaimana diperkatakan Najib. Kita sedia maklum harga minyak sudah mencecah AS$ 100 setong sekarang dan kebanyakan syarikat yang berkaitan minyak dan gas sudah mula mencatat keuntungan.

“Namun, bukannya Sapura. Sebenarnya peratusan pelaburan PNB tidak lebih 1% daripada jumlah pelaburannya. Kegagalan Sapura tidak akan menenggelamkan pemilik unit ASB seperti yang cuba ditakut-takutkan oleh Najib,” kata Lee.

Sebelum ini, Naib Presiden PKR Rafizi Ramli ketika mengulas isu sama berkata beliau akan mencabar setiap idea ekonomi songsang yang dicadangkan Najib.

Menurut bekas Ahli Parlimen Pandan itu, rekod pentadbiran UMNO/Barisan Nasional (BN), terutamanya semasa Najib menjadi Perdana Menteri, menunjukkan skandal-skandal besar pembaziran wang negara berlaku apabila parti itu merasakan mereka kuat dan tidak tercabar.

Rafizi berkata jika gesaan Najib diberi perhatian, maka peruntukan itu untuk membela segelintir golongan elit, sedangkan wang rakyat itu boleh digunakan untuk membina kepakaran dan kemahiran usahawan kecil, anak muda, serta memberi pinjaman pendidikan. Berita berkaitan

Mengulas lanjut Najib berkata oleh kerana masalah kecairan kewangan atau kekurangan modal kerja, Sapura tidak dapat mengambil peluang ini biarpun track rekod penyampaian projeknya adalah bagus.

“Amat sayang jika peluang terlepas begitu sahaja hanya sebab modal kerja Sapura tidak cukup – iaitu satu masalah yang mudah diselesaikan.

“Perlu ingat bahawa Sapura masih syarikat perkhidmatan minyak dan gas terbesar di Malaysia dan Asia. Pernah menjadi kedua terbesar dalam dunia dengan nilai RM30 bilion.

“Biarpun nilai Sapura yang telah jatuh rendah ketika ini sudah menjatuh ke bawah 1% daripada jumlah nilai aset PNB sebanyak RM300 bilion, sekiranya Sapura boleh dipulihkan ke puncaknya maka nilai pegangan 40% PNB dalam Sapura akan bernilai sebanyak RM12 bilion.

“Adakah RM12 bilion in satu angka yang kecil?,” soal Najib.


Keputusan mansuh daftar masuk MySejahtera dua minggu lagi: Khairy

Keputusan untuk melonggarkan syarat daftar masuk menggunakan aplikasi MySejahtera akan dimaklumkan dalam masa satu hingga dua minggu, kata Menteri Kesihatan Khairy Jamaluddin.

Beliau berkata perkara itu mengambil kira perkembangan semasa negara yang telah melepasi kemuncak gelombang Omicron dan kini berada dalam fasa peralihan ke endemik, lapor Bernama.

“… untuk fasa peralihan ini, sama ada kami berpuas hati dengan trend jangkitan yang tidak perlu lagi kepada pengesanan secara mikro, atau kita berani untuk melonggarkan daftar masuk MySejahtera, kita akan buat (keputusan).

“KKM sedang pantau dari segi corak jangkitan dan kita akan buat keputusan dalam seminggu dua lagi sama ada kita akan teruskan atau tidak dari segi imbasan masuk MySejahtera,” katanya pada sidang media di Parlimen di sini, semalam.

Khairy berkata demikian bagi menjawab pertanyaan mengenai penurunan purata daftar masuk menggunakan aplikasi MySejahtera dan sama ada penggunaannya masih relevan dalam fasa peralihan ke endemik.

Beliau berkata walaupun negara dalam fasa peralihan ke endemik, prosedur operasi standard (SOP) Covid-19 masih mewajibkan setiap individu mendaftar masuk menggunakan aplikasi itu kecuali di kawasan terbuka.

Katanya, keperluan daftar masuk menggunakan aplikasi MySejahtera masih lagi relevan bagi memaklumkan kepada mereka yang didapati menjadi kontak kasual kepada kes positif Covid-19.

“Di puncak kes gelombang Omicron, kita dapati bahawa daripada kontak kasual yang telah dihantar notifikasi MySejahtera, 45 peratus adalah positif dan mereka telah mengambil langkah untuk isolasikan diri mereka.

“Jadi, hendak kata sistem pengesanan kontak (aplikasi MySejahtera) ini tidak relevan lagi, saya tidak berapa setuju,” katanya.


‘Bongbong’ angkat sumpah presiden, era baharu pemerintahan Marcos

Anak lelaki kepada mendiang diktator Filipina Ferdinand Marcos akan mengangkat sumpah sebagai presiden hari ini (30 Jun) bagi tempoh enam tahun, melengkapkan usaha selama beberapa dekad oleh keturunan itu bagi menduduki jawatan tertinggi negara.

Ferdinand “Bongbong” Marcos Jr, 64, memenangi pilihan raya Filipina bulan lalu memperoleh kemenangan terbesar sejak bapanya digulingkan oleh pemberontakan pada 1986.

Dia menggantikan Rodrigo Duterte yang mendapat kecaman antarabangsa kerana perangnya terhadap sindiket dadah yang membawa maut dan telah mengancam untuk membunuh mereka yang disyaki pengedar selepas dia meninggalkan jawatan presiden.

Marcos Jr akan mengangkat sumpah pada tengah hari (0400 GMT) dalam upacara awam di Muzium Negara di Manila di hadapan ratusan pembesar tempatan dan asing serta wartawan.

Lebih 15,000 anggota polis, tentera dan pengawal pantai telah dikerahkan di seluruh ibu negara untuk perasmian itu.

Ia menyusul beberapa hari selepas Mahkamah Agung menolak percubaan terakhir untuk membuat Marcos Jr hilang kelayakan daripada pilihan raya dan menghalangnya daripada memegang jawatan.

Memandangkan kenaikan harga barangan dan kos sara hidup menghimpit ekonomi yang telah dilanda Covid-19, Marcos Jr telah menjadikan usaha menangani inflasi, meningkatkan pertumbuhan dan meningkatkan pengeluaran makanan sebagai keutamaannya.

Beliau mengambil langkah yang jarang berlaku dengan melantik dirinya sebagai setiausaha pertanian bagi mengetuai usaha baik pulih sektor yang dilanda masalah.

Marcos Jr juga berjanji untuk mempertahankan hak Filipina ke atas Laut China Selatan yang dipertikaikan, yang hampir keseluruhannya dituntut oleh Beijing.

Pengulas pro-Duterte, Rigoberto Tiglao baru-baru ini menulis bahawa dia “optimis ledakan ekonomi” akan berlaku di bawah Marcos Jr. – Agensi


Taman rekreasi awam di negeri Fasa 1 dibenar dibuka esok

Semua taman rekreasi awam di negeri-negeri yang diletakkan di dalam Fasa Satu Pelan Pemulihan Negara (PPN) dibenarkan dibuka berkuat kuasa esok bagi tujuan aktiviti riadah untuk memastikan kesejahteraan rakyat dan mengurangkan tekanan kesihatan mental.

Perdana Menteri Tan Sri Muhyiddin Yassin berkata bagaimanapun hanya aktiviti secara individu dibenar dilakukan seperti joging, berbasikal dan bersenam, selari dengan prosedur operasi standard (SOP) sukan dan riadah dalam Fasa Satu PPN.

“Orang ramai hanya dibolehkan mengunjungi taman rekreasi awam di kawasan kejiranan sahaja, tetapi janganlah rentas negeri atau daerah untuk pergi ke taman rekreasi lain.

“Kebenaran ini amat penting untuk rakyat mendapat lebih masa berada di kawasan yang terbuka dan mempunyai sistem pengudaraan yang lebih baik berbanding hanya terkurung di rumah, jadi, saya amat berharap agar kemudahan ini tidak disalah guna,” katanya dalam kenyataan hari ini.

Pada masa sama beliau mengingatkan pihak berkuasa tempatan (PBT) dan agensi berkaitan supaya bertanggungjawab memantau pematuhan SOP di taman-taman rekreasi awam terlibat untuk memastikan ia dilaksanakan mengikut peraturan ditetapkan bagi mengelakkan mudarat.

Sementara itu untuk sektor pelancongan pula, Perdana Menteri berkata kerajaan sedang meneliti pandangan serta maklum balas daripada pemegang taruh berhubung cadangan menjadikan Pulau Langkawi sebagai projek perintis destinasi gelembung pelancongan.

Katanya sebarang hasil daripada projek rintis ini akan dijadikan penanda aras terhadap gelembung pelancongan sebelum ia diperluaskan di destinasi pelancongan lain terutamanya yang mempunyai kawalan pergerakan keluar masuk pelancong yang baik terutama pulau peranginan lain di seluruh negara.

Muhyiddin berkata perancangan ini penting untuk merancakkan semula industri pelancongan selepas lebih setahun terkesan akibat pandemik.

“Kementerian Kesihatan (KKM) serta pakar kesihatan menyarankan agar kerajaan melaksanakan perancangan ini hanya apabila kadar vaksinasi lengkap penduduk Pulau Langkawi mencapai sekurang-kurangnya 80 peratus daripada jumlah keseluruhan populasinya.

“Kumpulan yang dibenarkan melancong ke Pulau Langkawi kelak adalah terhad kepada individu yang telah menerima vaksinasi lengkap dan cadangan ini sedang diteliti Menteri Pelancongan, Seni dan Budaya Datuk Seri Nancy Shukri.

“Keputusannya akan dimuktamadkan melalui beberapa lagi siri perbincangan selepas ini,” katanya.